qundao/data-zh-poetry huggingface dataset:
南湖
作者：朱昆田
朝代：清
体裁：七言绝句

南湖六月烟波阔，不见荷花水面开。閒杀风标两公子，几回飞去复飞来。
即事
作者：朱昆田
朝代：清
体裁：七言绝句

贫偏客死富生还，歌哭纷纷一室间。不为期功废丝竹，几人能学谢东山。
又和止渊八首·其一
作者：朱昆田
朝代：清
体裁：七言律诗

年年为客泪沾衣，拟结茆庵讼昨非。我与世间何所恋，春当好处肯忘归。半湖插竹分菱荡，长线悬藭坐钓矶。粗饭浊醪原易足，厎须步步踏危机。
又和止渊八首·其七
作者：朱昆田
朝代：清
体裁：七言律诗

安得身同脱网鱼，载书一辆雇牛车。全家稳下江南路，三亩将营水北庐。春日春花香细细，秋原秋黍熟与与。算来只有为农乐，不向天涯叹索居。
又和止渊八首·其三
作者：朱昆田
朝代：清
体裁：七言律诗

老亲此日定凄然，儿女何人在眼前。终岁但闻长太息，开春不算小行年。曾跨禁内三花马，未有囊中一个钱。归去含饴弄孙子，玉堂茅舍总随缘。
又和止渊八首·其二
作者：朱昆田
朝代：清
体裁：七言律诗

客况凄凉若个知，翻云覆雨实堪悲。休嗟世上怜才少，自怪年来见事迟。渔钓梦寻乡路远，江湖兴引早春时。官斋无计消长日，算尽分先两路棋。
又和止渊八首·其五
作者：朱昆田
朝代：清
体裁：七言律诗

逢春已觉客愁添，争奈空中又撒盐。八口饥寒无可诉，一生贫病每相兼。只忧屋里琴书蠹，更想山中笋蕨甜。南客东来方几日，早于梦里觅邮签。
又和止渊八首·其八
作者：朱昆田
朝代：清
体裁：七言律诗

北望京华南望乡，今朝颠倒著衣裳。梦魂来往各千里，骨肉飘流非一方。架上任从书卷乱，筵前不放酒杯狂。客中元日真无赖，矮�裁诗细作行。
又和止渊八首·其六
作者：朱昆田
朝代：清
体裁：七言律诗

去年江南作好春，芹芽芦菔登柈新。挽须未嗔儿女问，把酒聊润穷愁身。家中自从贫作别，囷内岂有陈相因。病妻骄子久无耗，凄断客怀惟此辰。
又和止渊八首·其四
作者：朱昆田
朝代：清
体裁：七言律诗

二分头发已先秋，乞食频年叹远游。穷是旧交何忍送，春如过客不能留。三椽拟作归休计，一剑浑忘细碎雠。浮世功名安足数，几时真得卧林丘。
又得河字
作者：朱昆田
朝代：清
体裁：七言律诗

不用香茵蹙舞罗，清沽如济浊如河。冲薕归燕飞双剪，裂藻游鱼掷乱梭。粤秀山头云玉叶，沧浪亭外月金波。世间儿女团圞日，客里凄凉醉里过。
叠前韵
作者：朱昆田
朝代：清
体裁：古风

罗浮山下晓梦空，武陵溪头树未红。杏花独占二月尾，妖姿一一迎春风。不施朱粉色自绝，名花原与倾城同。我闻三郎打羯鼓，树头迸发誇神功。又闻仙人好种之，神洲远在南海中。何时移根植小圃，墙角烂漫开春丛。有如断霞遮晚日，又若野火烧霜枫。十分琥珀斗酒盏，我公好客情无穷。长安几辈马蹄疾，而我二载留齐东。对花但硕醉兀兀，少壮未几成衰翁。
叠前韵索碧川和
作者：朱昆田
朝代：清
体裁：七言律诗

征衫几见泪痕乾，日月驱人似迸丸。好友于今半零落，故园难得小团栾。多愁似我还多病，得句如君胜得官。以蚓投鱼新有计，笑拈霜管当文竿。
同十八弟登金山
作者：朱昆田
朝代：清
体裁：古风

廿载身为南北客，呼船屡渡杨子江。非徒行役有牵迫，涉险先已神魂�。金山咫尺不敢上，但见突兀撑青谾。平生恨事此其一，寸心耿耿何能降。朅来沙头十日住，楚舠牢系枯杨桩。新安大贾久不至，船头犹未支长杠。朝来塔铃送好语，似欲招我凌苔矼。兴来不暇顾性命，遂携瘦弟登轻舽。须臾停橹泊山脚，老僧揖我言多哤。僧旁沙弥健于鸟，相引不惜芒鞋双。我来看山非佞佛，不用钟鼓交铮摐。磴高层层踏白石，廊回曲曲开红窗。花宫七级压巀嶪，粉亭四面流琤淙。呀然石洞深且黑，白日火焰琉璃釭。所惜山僧不好事，争结屋宇遮崆㟅。惟馀东面露沙土，修竹百个攒鸡腔。妙高台高径斗绝，耸身直上酸��。坐久舂天怒浪作，赝泉何必倾罂缸。长风万里巨鲸吼，峭壁千尺洪涛撞。中流回顾翠欲滴，亭亭如建莲花幢。
同心兰花
作者：朱昆田
朝代：清
体裁：七言律诗

濯枝小雨洒珠江，并蒂兰抽白玉缸。未见崔徐匀粉墨，空怜屈宋赋蓠茳。黄蜂背蕊偏成对，锦蝶寻香也作双。天末消魂是孤客，几回护惜拓纱窗。
和宋牧仲先生西陂杂咏六首 其一 渌波村
作者：朱昆田
朝代：清
体裁：六言诗

沙觜小桥独木，柳梢虚阁三间。溪翁弄船归去，日日日斜掩关。
和宋牧仲先生西陂杂咏六首 其三 和松庵
作者：朱昆田
朝代：清
体裁：六言诗

主人有琴百衲，松下一弹再弹。弹罢松间月上，长廊五月生寒。
和宋牧仲先生西陂杂咏六首 其二 钓家
作者：朱昆田
朝代：清
体裁：六言诗

钓筒钓车钓艇，鱼竿鱼网鱼叉。夕阳几树红叶，中有鱼师钓家。
和宋牧仲先生西陂杂咏六首 其五 芰梁
作者：朱昆田
朝代：清
体裁：六言诗

雁齿桥回几曲，狸头笋长一园。到得秋来更好，乌菱白芡堆盆。
和宋牧仲先生西陂杂咏六首 其六 放鸭亭
作者：朱昆田
朝代：清
体裁：六言诗

青竹竿摇白水，绣鸭翎分翠萍。添个橛头艇子，便如第四桥亭。
和宋牧仲先生西陂杂咏六首 其四 纬萧草堂
作者：朱昆田
朝代：清
体裁：六言诗

桥东桥西蟹火，舍南舍北渔矶。豆叶黄听虫语，蓑衣绿见人归。
和止渊瓶菊
作者：朱昆田
朝代：清
体裁：七言律诗

秋花开遍濋源堂，一束无妨手自将。重节岂须排日饮，六时惟觉和诗忙。烦君后圃栽花锸，伴我空斋梦蝶床。试向铜瓶添活水，折枝也解十分黄。
和王清远西城别墅诗十三首 其一 石帆亭
作者：朱昆田
朝代：清
体裁：古风

峰如巾子高，亭比艇子窄。不因五两风，常挂一片席。肯学湖海人，捩柁骑浪脊。
和王清远西城别墅诗十三首 其七 小善卷洞
作者：朱昆田
朝代：清
体裁：古风

洞户深䆗窱，石扇生苔衣。习坎行有尚，肥遁心所希。偶持松炬火，亦有蝙蝠飞。
和王清远西城别墅诗十三首 其三 半偈阁
作者：朱昆田
朝代：清
体裁：古风

千转陀罗尼，八念阿那律。尽祛文字烦，半偈了可毕。午梦曲尺床，春浮影入室。
和王清远西城别墅诗十三首 其九 三峰
作者：朱昆田
朝代：清
体裁：古风

华山有儿孙，江郎有兄弟。小大虽不齐，削成亦具体。亭亭三朵峰，一一露华洗。
和王清远西城别墅诗十三首 其二 樵唱轩
作者：朱昆田
朝代：清
体裁：古风

朝樵斧丁丁，暮樵担纳纳。樵风一以送，樵唱互相答。欲寻樵子语，前路白云合。
和王清远西城别墅诗十三首 其五 双松书坞
作者：朱昆田
朝代：清
体裁：古风

坞间所移松，恰得社陵半。枝垂鹳鹊踏，花落鼯鼪窜。安得宏偃笔，对之写直干。
和王清远西城别墅诗十三首 其八 春草池
作者：朱昆田
朝代：清
体裁：古风

谢公春池上，草与水色同。语鸭菰叶里，睡鹅茴香丛。有时明月夜，閒掷钓鱼筒。
和王清远西城别墅诗十三首 其六 小华子冈
作者：朱昆田
朝代：清
体裁：古风

平冈路逶迤，下上可登陟。割来辋川图，寸寸皆秋色。泉流小草中，㶁㶁鸣不息。
和王清远西城别墅诗十三首 其十 啸台
作者：朱昆田
朝代：清
体裁：古风

公子洵逸群，抑扬研啸旨。拥膝坐层台，泠泠风入耳。乃知自然音，丝竹非所拟。
和王清远西城别墅诗十三首 其十一 石丈
作者：朱昆田
朝代：清
体裁：古风

车前望尘趋，堤畔埽门谒。何如呼石丈，下拜具衫笏。愿学狂米狂，惜此百鍊骨。
和王清远西城别墅诗十三首 其十三 绿萝书屋
作者：朱昆田
朝代：清
体裁：古风

书库在城北，书屋在城西。薜萝风袅袅，绿映书签齐。何年突相访，朱墨翻标题。
和王清远西城别墅诗十三首 其十二 竹�
作者：朱昆田
朝代：清
体裁：古风

绿玉万馀个，一径风脩脩。移来墨王亭，唤作潇洒侯。课童埽蛀粉，延客煨猫头。
和王清远西城别墅诗十三首 其四 大春轩
作者：朱昆田
朝代：清
体裁：古风

蜉蝣叶厎飞，蟪蛄草间语。不知大春年，乃有八千许。轩中著书人，上与蒙庄侣。
和远士无题六首·其一
作者：朱昆田
朝代：清
体裁：七言绝句

每嗟相见太匆匆，一片红笺恨未通。几向小梯行细步，为怜宋玉在墙东。
和远士无题六首·其三
作者：朱昆田
朝代：清
体裁：七言绝句

燕钗新缀小于菟，五色丝缠八角符。午日龙舟看胜会，者番抛却绣工夫。
和远士无题六首·其二
作者：朱昆田
朝代：清
体裁：七言绝句

细细轻裙薄薄衣，断人肠处总依稀。温帏愿结交加梦，化作双双蝴蝶飞。
和远士无题六首·其五
作者：朱昆田
朝代：清
体裁：七言绝句

匆匆过尽可怜春，收泪还将粉脸匀。镜里但留颜色在，他时好作比肩人。
和远士无题六首·其六
作者：朱昆田
朝代：清
体裁：七言绝句

小股平分九子钗，双飞愿作并头鞋。如何抵死催人去，怅断长安十二街。
和远士无题六首·其四
作者：朱昆田
朝代：清
体裁：七言绝句

几日无心奉阿�，密书草草背人题。书成最恨无青鸟，独上南楼带粉啼。
和题砚溪红豆书斋五首·其一
作者：朱昆田
朝代：清
体裁：七言绝句

几束荒茅缚作亭，笆篱宛转胜云屏。更添小阁疏花外，恰对何山九朵青。
和题砚溪红豆书斋五首·其三
作者：朱昆田
朝代：清
体裁：七言绝句

吾家殳史两山东，小小庄窠与此同。细雨冲泥跨秧马，肥波射鸭把桃弓。
和题砚溪红豆书斋五首·其二
作者：朱昆田
朝代：清
体裁：七言绝句

早稻收时堆满门，齐民要术箧中存。閒田几棱舍南北，不让西风碌碡村。
和题砚溪红豆书斋五首·其五
作者：朱昆田
朝代：清
体裁：七言绝句

经义纷纶井大春，每闻妙解脱陈尘。一廛旧有葑门宅，拟作亭前问字人。
和题砚溪红豆书斋五首·其四
作者：朱昆田
朝代：清
体裁：七言绝句

砚溪小隐吾曾到，红豆书斋亦再过。城市山林俱秀绝，不归君意欲如何。
咏史二首·其一
作者：朱昆田
朝代：清
体裁：七言绝句

瓠子秋风信手裁，须知汉武是雄才。侍臣纵有枚皋在，一字如何代得来。
咏史二首·其二
作者：朱昆田
朝代：清
体裁：七言绝句

见说三神路渺茫，岁星偏爱近君王。若非粗识神仙字，那得长为汉侍郎。
喜小舫初成和丹徒公二首·其一
作者：朱昆田
朝代：清
体裁：七言律诗

官斋为有渔竿客，小舫装成似越舲。柳下泊时青作缆，水边行处绿开萍。扣舷共限诗三刻，放桨还倾酒一瓶。湖上自来风月好，梦魂先到水西亭。
喜小舫初成和丹徒公二首·其二
作者：朱昆田
朝代：清
体裁：七言律诗

小舟只在画中间，洗尽风尘十载颜。高著篷儿缘放钓，不安窗子为看山。一条泉细流花圃，百顷湖圆近水关。何日烟波归倦客，罾船来往逐鱼蛮。
喜晤辛斋菊隐樗庵三先生即席分赋二首·其一
作者：朱昆田
朝代：清
体裁：五言律诗

迎寒寻旧雨，入夜话乡关。埽榻竟须住，抽帆未许还。细倾官字盏，暂解旅人颜。输尔吟情健，清才不可攀。
喜晤辛斋菊隐樗庵三先生即席分赋二首·其二
作者：朱昆田
朝代：清
体裁：五言律诗

土炕添䕸火，寒厅对雪天。墨场甘袖手，酒户敢差肩。岁暮嗟为客，家贫怯换年。蝉连今夕语，早见蜡花偏。
喜雪呈丹徒公
作者：朱昆田
朝代：清
体裁：古风

黑云堆青山，风吹云不动。寒气烈于冬，土牛未能送。滕六失职久，天意宁肯纵。改命付苍官，夜半骑白凤。纷然盛羽卫，有万玉妃从。春花恰五出，剪刻觑妙用。翕翕厚载危，习习阴机弄。洒匀瓦平沟，压重屋攲栋。遥天诧镕银，大地讶流永。起看冈峦没，顿觉宇宙空。遗蝗尽入土，宿麦久分种。以此占有秋，庶可逭饥冻。吾公急命驾，青丝早春鞚。开河排众议，为粥损清俸。朝来豁愁颜，踏雪深没�。丰年入吾手，命客饮须痛。地炉红玉然，酒盏乌银重。绛蜡烧珠灯，花瓷出冰鯼。高谈起争端，得醉即喧鬨。直因忘形骸，不复计嘲讽。公为一笑解，人物赖甄综。流光弦吐箭，游子衣拆缝。立雪留师门，还山断乡梦。今春飘瑞叶，去腊悬雾凇。作诗续齐谚，一助歌饭瓮。
嘉禾篇
作者：朱昆田
朝代：清
体裁：古风

翠舆去岁东方过，放丁减赋流恩波。中丞十二分山河，神羊一角冠峨峨。大贤为政平不颇，饮水拔薤除烦苛。忧民之外心无他，初时饥者肩相摩。拜疏请发常平�，为粥食饥饥者差。如以良药投沉疴，流离还集居则那。租牛合耦耕陂陀，穜稑高下种不讹。东土寸寸无荒㽨，天为我公阴阳和。凶年乐岁在转睋，今兹美麦复美禾。一茎五穗抽骈罗，子粒坚好光璀瑳。黄尘六月驱疲骡，齐东去来同投梭。下骡入田亲为攞，到手不敢微拖挲。农言到处垂蓑蓑，入眼乃识言非诧。几日风打雨复搓，幸有神物为撝诃。乱水赴壑流逶迤，嘉禾得雨益发科。屈指秋熟只一俄，大车满载膏盛�。内盈箱囷外篱椤，如山处处堆庄窠。主家客家争锸䑘，粳炊香饭糯压醝。馀粒出磨为饆饠，秋原作社舞傞傞。黄童白叟声啰啰，催租不闻县吏哗。此地遂为安乐窝，太平上瑞真堪哦。九茎灵芝双头荷，岂若此禾生满坡。天公雨粟曾几何，异亩同颖焉足多。翻书古少五穗歌，歌以纪实非云阿。翠岱之石高嵯嵯，我歌一勒永不磨。
夏日村居二首·其一
作者：朱昆田
朝代：清
体裁：七言律诗

小溪新涨水泙泙，竹伞芒鞋自在行。满意插秧三寸雨，连村煮茧十分晴。郊童近喜无仇饷，沮叟新来约耦耕。早谢软红尘没马，懒将心力事浮名。
夏日村居二首·其二
作者：朱昆田
朝代：清
体裁：七言律诗

只鸡斗酒话新桑，得马亡羊绝较量。衰病何堪徒校走，梦魂不羡甲科郎。文章报国谈何易，贫贱骄人计本良。坐哭行歌君莫怪，世閒原有接舆狂。
夏日村居戏作吴中田妇诗十首·其一
作者：朱昆田
朝代：清
体裁：七言绝句

河头杨柳弄鹅黄，乳燕飞时日渐长。摒挡游春衫入箧，不辞辛苦作蚕娘。
夏日村居戏作吴中田妇诗十首·其七
作者：朱昆田
朝代：清
体裁：七言绝句

乌桕阴浓一径开，四三女伴坐青苔。笑看黑线翻花样，知是城中学得来。
夏日村居戏作吴中田妇诗十首·其三
作者：朱昆田
朝代：清
体裁：七言绝句

缲丝才罢又分秧，惟有农家最得忙。羡杀红闺诸少妇，早裁翠被待新凉。
夏日村居戏作吴中田妇诗十首·其九
作者：朱昆田
朝代：清
体裁：七言绝句

终岁惟须两对衣，木棉花密苧麻稀。自来夫婿无离别，不用安排织锦机。
夏日村居戏作吴中田妇诗十首·其二
作者：朱昆田
朝代：清
体裁：七言绝句

短鬓低鬟黑似鸦，爱他总不御铅华。自从四月收蚕后，头上惟簪茧子花。
夏日村居戏作吴中田妇诗十首·其五
作者：朱昆田
朝代：清
体裁：七言绝句

村酒煨来竹叶清，枯鱼一片瓦盆盛。三钱蒲扇堪障面，日午田头饷耦耕。
夏日村居戏作吴中田妇诗十首·其八
作者：朱昆田
朝代：清
体裁：七言绝句

茨菇叶大苧头长，小甑蒸时满屋香。炊就麦糕先祭灶，胜如富室宰黄羊。
夏日村居戏作吴中田妇诗十首·其六
作者：朱昆田
朝代：清
体裁：七言绝句

先种荷花后种菱，小舟如叶泊溪棱。莲歌唱罢菱歌起，遇著人呼便不应。
夏日村居戏作吴中田妇诗十首·其十
作者：朱昆田
朝代：清
体裁：七言绝句

门前宛转结笆篱，竹簟绳床任意移。来注无人拘束少，豆花棚厎纳凉时。
夏日村居戏作吴中田妇诗十首·其四
作者：朱昆田
朝代：清
体裁：七言绝句

白纻衫轻红袜斜，吴娃生长自田家。最怜双足浑如雪，日日河边去踏车。
夜发新开河联句二首·其一
作者：朱昆田
朝代：清
体裁：五言律诗

河畔月初上，舟行风定时。年凶忧盗贼，客倦厌奔驰。浊酒长瓶罄，孤衾瘦骨支。桃源在何许，频起问篙师。
夜发新开河联句二首·其二
作者：朱昆田
朝代：清
体裁：五言律诗

草虫鸣断岸，夜色转苍凉。堠远宵沈柝，堤高影没樯。愁攻乡梦短，老畏客涂长。输与沙头鹭，无心觅稻粱。
夜梦
作者：朱昆田
朝代：清
体裁：古风

夜梦不知远，忽然侍庭闱。父兮课我书，母兮揽我衣。怪我书去手，怜我衣减围。愁多学易荒，客久身不肥。语我悬望切，何为音信稀。哽咽欲置对，急雪敲窗扉。觉来泪飘枕，残灯寒无辉。
天门
作者：朱昆田
朝代：清
体裁：古风

天门屹然峙，江水流其中。若非帝遣巨灵劈，即是大禹治水施神功。不然一峰何为忽中断，断处铲削之迹还相同。双崖壁立各千尺，遥遥竞长如争雄。千艘晚泊估客棹，万鼓夜吼蛟人宫。我昔买轻舠，放棹自皖公。笺天乞风天已许，飞廉崛强不肯从。微如虮虱敢径请，此子狂悖犹卢仝。是时孟夏正暄暖，打头三日吹颠风。阿香玉女乃其党，急电闪烁雷丰隆。雨师空中亦助力，大点飒飒敲乌篷。柁工生硬不解事，片帆斜挂如惊鸿。飘翩不可住，直至天门东。忽逢浅沙阁，始觉生气融。仰看山顶上，万丈宛宛垂长虹。仙人欲下众神散，恍忽旄节纷洪濛。云头渐露星数点，水面更浸月一弓。山灵与我旧有分，兹焉瞥过何匆匆。天门依然翠可挹，所恨鬓发同秋蓬。两脚一月不蹋地，好山过眼青崭崭。如饥见食不得食，涎流口角心徒馋。篷窗终日但兀坐，忧来意态真同獑。四更起碇拽樯索，快风饱送双高帆。篙工柁师互歌笑，苍鹰脱鞲马脱衔。算程顷刻已百里，遥望湖口波黯黯。石钟山忽落吾手，先登不用僮扶搀。大石耽耽踞猛虎，小石帖帖眠神羬。萦纡一径尽荦确，但有枳棘围枯欃。女墙拦山去八九，止留一笠高巉嵓。郭中人家占佳处，往往屋后多松杉。兹山得名在音响，何必更论壑与岩。迩来世人好筝笛，一聆古奏翻讥谗。后夔伶伦不复作，有耳焉得闻韶咸。急呼小艇�山脚，谺若鬼刻神雕劖。噌吰鞺鞑亦何有，昔贤毋乃欺愚凡。不知我来值冬仲，雨雪早已飞廉�。江水落槽湖水缩，安得骇浪冲空嵌。蒲萄绿涨理归楫，大乐岂肯终藏缄。会须磨厓纪岁月，江波永作青瑶函。
孤山拜林和靖墓
作者：朱昆田
朝代：清
体裁：七言律诗

鹤语声应隔岭村，孤亭寂寂倚云根。一抔荒土埋诗骨，几树野梅开墓门。剩水残山悲往事，暗香疏影欲销魂。斜阳回望皆陈迹，试觅渔樵与细论。
宇昭招同西厓泛舟湖上得六绝句·其一
作者：朱昆田
朝代：清
体裁：七言绝句

湖云湖雨移单棹，愁水愁风换夹衣。除却颠狂二三子，谁将眠具出城扉。
宇昭招同西厓泛舟湖上得六绝句·其三
作者：朱昆田
朝代：清
体裁：七言绝句

擘絮云遮红杏寺，带丝禽泊紫菱湾。好景眼前谁画得，徐熙花鸟郭熙山。
宇昭招同西厓泛舟湖上得六绝句·其二
作者：朱昆田
朝代：清
体裁：七言绝句

茶篮酒榼携菱角，渔弟樵兄唱竹枝。始悔红尘长插脚，十年才得一轩眉。
宇昭招同西厓泛舟湖上得六绝句·其五
作者：朱昆田
朝代：清
体裁：七言绝句

数钱不用沥春灰，脱壳鹅儿泻腊醅。犯卯未醒人正勌，杨梅如雪隔江来。
宇昭招同西厓泛舟湖上得六绝句·其六
作者：朱昆田
朝代：清
体裁：七言绝句

月明风熟筕篖路，饭细鱼香䓿萏天。一片烟波抛不得，牵船日日住湖边。
宇昭招同西厓泛舟湖上得六绝句·其四
作者：朱昆田
朝代：清
体裁：七言绝句

山光水色寻常好，看到月明景愈奇。玛瑙坡前波浪阔，水精丸涌碧琉璃。
官园种菜呈丹徒公
作者：朱昆田
朝代：清
体裁：古风

宫园芜不治，百草各自长。公来一散步，惜此数亩荒。乃招双畦丁，令栖亭之旁。一月酬千钱，直与功相当。手把鸦觜锄，瘦地看翻将。中如易爻画，外若棋枰方。桔槔取次成，打水池中央。老圃知菜性，下种先分行。旦夕勤芟除，不为异类伤。土松水又甘，杂然出青黄。种之不数日，小把分筠筐。登盘颇香滑，把箸恣意尝。顿今东南客，不想笋蕨乡。菜根有妙理，此味期勿忘。
宝应
作者：朱昆田
朝代：清
体裁：五言律诗

八宝湖中水，声同万马奔。浪高城岌岌，堤滑雨昏昏。人以鱼为饭，家惟荻作门。十年昏垫苦，有口向谁论。
客子入都出扇索书率赋二绝·其一
作者：朱昆田
朝代：清
体裁：七言绝句

我方触热欲南去，君又冲尘向北来。行遍天涯知己少，不如茆屋掩苍苔。
客子入都出扇索书率赋二绝·其二
作者：朱昆田
朝代：清
体裁：七言绝句

馀子纷纷未足论，对君每欲把降幡。九条陌上三年别，袖里书成又万言。
宿横塘
作者：朱昆田
朝代：清
体裁：七言绝句

凄断更楼末尾声，乌篷七尺太愁生。横塘一夜风吹雨，乡梦如何作得成。
寄南渟即和南渟送耕客韵二首·其一
作者：朱昆田
朝代：清
体裁：七言绝句

解秋细雨压轻尘，丁卯桥边甲子旬。归去分湖垂钓好，画中真羡著蓑人。
寄南渟即和南渟送耕客韵二首·其二
作者：朱昆田
朝代：清
体裁：七言绝句

小门开处接溪梁，九叠螺峰雁浦长。他日扁舟寻瘦沈，共携笭箵入鲈乡。
寄宋山言
作者：朱昆田
朝代：清
体裁：七言律诗

归心久逐槟榔水，客泪新溅蒗荡花。开箧看酬东浦句，寻僧知斗北蓝茶。诗图笔阵逢今雨，画栋珠帘赋落霞。剩有梅根坑石好，异时携赠注虫虾。
寄张鹤洲先生六首·其一
作者：朱昆田
朝代：清
体裁：七言绝句

九陌抽身廿载馀，晚年心事托樵渔。纵教寓客宽新令，也返成都葺旧庐。
寄张鹤洲先生六首·其三
作者：朱昆田
朝代：清
体裁：七言绝句

桤木成阴竹放梢，园翁溪叟日论交。有时送客柴门闭，一卷丹经手自抄。
寄张鹤洲先生六首·其二
作者：朱昆田
朝代：清
体裁：七言绝句

鞍背船唇子细谙，曾陪游屐半江南。箧中剩有蛮笺好，字小浑如未浴蚕。
寄张鹤洲先生六首·其五
作者：朱昆田
朝代：清
体裁：七言绝句

红鱼苍雁杳难通，又得清谈对阿戎。忽忆高邮湖上泊，满天兵火话川东。
寄张鹤洲先生六首·其六
作者：朱昆田
朝代：清
体裁：七言绝句

青衫白发走黄尘，别后犹然食旧贫。闻说浣花田易买，欲依社甫作南邻。
寄张鹤洲先生六首·其四
作者：朱昆田
朝代：清
体裁：七言绝句

只今锦里称耆旧，独有先生似散仙。未必邦君皆俗吏，不知谁送草堂钱。
寄樊泾
作者：朱昆田
朝代：清
体裁：五言律诗

客里偏多病，愁中定有诗。故人频入梦，吾道久堪悲。药裹抛来未，淮漕放莫迟。旧交零落尽，待尔慰相思。
寄菘塍次蘅圃韵二首·其一
作者：朱昆田
朝代：清
体裁：七言绝句

瘦弟先归烟水乡，病夫又治倦游装。雪天冻手频提辔，负日何妨打稻场。
寄菘塍次蘅圃韵二首·其二
作者：朱昆田
朝代：清
体裁：七言绝句

闻说西泠抱布衾，船窗几费短长吟。旧游曾掷诗瓢在，烦尔停桡仔细寻。
寄调潜竹纳姬三首·其一
作者：朱昆田
朝代：清
体裁：七言绝句

千丝举网得西施，八闸清宵一舸驰。人月婵娟秋乍半，知君不负已凉时。
寄调潜竹纳姬三首·其三
作者：朱昆田
朝代：清
体裁：七言绝句

金缕翻成付玉人，绿窗昵昵学莺唇。从今对客能吴语，不让风流贺季真。
寄调潜竹纳姬三首·其二
作者：朱昆田
朝代：清
体裁：七言绝句

远远春山浅浅霞，北支南黛少容华。香奁有句吟须稳，高拥黄紬放早衙。
寄鲁松江
作者：朱昆田
朝代：清
体裁：七言律诗

江村长日卧三椽，生事萧然绝可怜。岁熟仍书求米帖，市喧因想买山钱。寻花借马吟情健，留客听泉地主贤。准拟中秋月圆候，腮鱼筐蟹醉深筵。
寄鲁谦庵太守
作者：朱昆田
朝代：清
体裁：七言律诗

西堂密宴岁将更，量盏分曹斗酒兵。重听莼乡䑳背雨，还寻胥口渡头旌。宦情只为鲈鱼美，词笔真同雪碗清。入室硕为诗弟子，可容奉席拟桥衡。
对菊
作者：朱昆田
朝代：清
体裁：五言排律

亭菊初移槛，官斋共举杯。但闻香散处，亦有蝶飞来。较户多多饮，分盆细细开。公无留案牍，客喜占池台。异种先春乞，低丛入夏栽。煮灰除蚼蠓，养叶接莓苔。连日篱头望，西风历下回。客窗真烂漫，佳色出污莱。忽计繁星并，俄惊乱雪堆。小灯停凤胫，弱柳贯鱼腮。拚向花前醉，同倾腊后醅。帽边须满插，坐末幸长陪。为爱霜蕤淡，浑忘夜漏催。梦回三径远，归去几时才。吟比离骚屈，书翻月令崔。灵方搜内策，落蕊救衰材。拟作延年计，长抛引睡媒。采宜防薏苡，谱为辨根荄。晚节看诚好，流中效夙推。自非朱孺子，空慕列仙才。
对雨遣怀和韵二首·其一
作者：朱昆田
朝代：清
体裁：七言律诗

风雨萧萧打翠棂，梧残蕉败不堪听。心存千里骥伏枥，恨隔层霄鹤剪翎。倦客愁拚双鬓白，空斋魂怯一灯青。何时斫竹支层架，枯蚌然油照小舲。
对雨遣怀和韵二首·其二
作者：朱昆田
朝代：清
体裁：七言律诗

溪南茅屋掩荒苔，有梦恒从热处回。经岁故园无信到，一筝新雁送愁来。驱寒夜进蕉三叶，�药晨倾粥半杯。天末多情惟措措，似怜憔悴为频开。
寿黄封公六首·其一
作者：朱昆田
朝代：清
体裁：七言绝句

当年七聚早牵丝，定武瓮盘擘荔支。尽说涪翁有家法，轻红句并少陵诗。
寿黄封公六首·其三
作者：朱昆田
朝代：清
体裁：七言绝句

蛮花犵鸟遍荒陬，佐郡曾为万里游。日酌灵泉一杯水，至今深箐有歌讴。
寿黄封公六首·其二
作者：朱昆田
朝代：清
体裁：七言绝句

一从左宦下天津，素雪千堆白胜银。七载西沽佐盐筴，何尝憔悴似灵均。
寿黄封公六首·其五
作者：朱昆田
朝代：清
体裁：七言绝句

关东鱼美不论钱，土菌绵梨味更鲜。难得悬弧恰长至，豳歌声里泻琼船。
寿黄封公六首·其六
作者：朱昆田
朝代：清
体裁：七言绝句

玉堂官烛桦烟轻，才子思亲隔凤城。伫见双凫飞阙下，六街同听漏琤琤。
寿黄封公六首·其四
作者：朱昆田
朝代：清
体裁：七言绝句

本朝辽左比南阳，大邑分符绶绾黄。濒海人家半渔捕，催租不用下村庄。
小园散步
作者：朱昆田
朝代：清
体裁：七言绝句

閒拖竹杖到南垞，雨后新凉透薄纱。莫怪小园秋太澹，牵牛新引一篱花。
小斋听雨同南渟远士分赋得蚕字
作者：朱昆田
朝代：清
体裁：七言律诗

悲秋时节雨方酣，自觉年来百未堪。病久头垂如中酒，愁多心懒似眠蚕。滴残千里初回梦，点破三生静里参。枕上鱼经看已熟，临溪待结小圆庵。
小池水深荷花至秋始盛赋此志感
作者：朱昆田
朝代：清
体裁：五言律诗

池水半篙绿，荷花秋始开。雨收残暑去，风送暗香来。有恨红衣敛，无言翠盖回。后时君莫笑，物理细应推。
岭南述怀寄涧芳四十韵
作者：朱昆田
朝代：清
体裁：五言排律

失意三秋后，沉忧百疾攻。由来多毷氉，只为遇冬烘。衫色犹青草，霜威逼紫濛。药方终日检，酒债几时空。渐获参苓效，粗收曲蘖功。新黏窗纸密，深筑地炉烿。矮炕温黁火，羸躯血脉融。瓦瓯糜夜煮，髹碗乳朝挏。稍稍交游集，欣欣意气通。旅颜从此豁，酒圣有时中。越峤书初到，燕台岁已终。装须重摒挡，行怪太倥偬。远别亲朋惜，离怀父子同。自非贫次骨，安用走如蓬。肠断三叉路，神飞一亩宫。迁延过上已，笔墨战群雄。莫讶人皆醉，浑疑世尽聋。腰围原似沈，鬓发巳悲逢。览镜愁无极，当筵恨亦充。我尝嗟计拙，君又叹涂穷。遂结悽惶伴，低�蹇嵼�。杪春辞冀北，十宿抵齐东。尘拂斋前榻，鞯披厩上骢。鹊华云滃滃，趵突雪潨潨。垄上罝山雉，湖边撷水荭。井梧光黯淡，堤柳影茏葱。小垡栽亭菊，凉棚缚海棕。丁香开琐细，翠尾茁葑丛。莺粟花千瓣，鸡头竹数丛。院心棋腷膊，檐厎鸟惺愡。竞把长笺擘，争誇句子工。杯倾金凿落，曲奏玉玲珑。绛蜡灯犹焰，骊驹辔又拢。村醪尝枣麦，土锉苦惛懵。驿路黄梅雨，江程白蒋风。溯滩惊退鹢，踰岭怯啼狨。夹岸榕阴绿，连村荔子红。五羊仍作客，四度月呈弓。才子频摇管，新诗寄满筒。天涯思聚散，吟和络丝虫。
嵉以巨鲫二尾见赠口占奉谢
作者：朱昆田
朝代：清
体裁：七言绝句

一双健鲫柳条穿，味胜槎头缩项鳊。惟有笑嵉真爱我，临溪买送不论钱。
并蒂兰
作者：朱昆田
朝代：清
体裁：七言律诗

国香两两试精神，似欲双栖共一身。互惜好丰姿绰约，交怜真骨象停匀。凌风冉冉扶红索，按舞翩翩踏翠茵。待觅画师来写照，障中长作比肩人。
张上舍盛誇亳州牡丹远过洛下因赋十绝以纪且订探花之约焉·其一
作者：朱昆田
朝代：清
体裁：七言绝句

洛下家家种牡丹，欧阳小谱旧曾看。年来寂寞花王国，谯邑春风绽满阑。
张上舍盛誇亳州牡丹远过洛下因赋十绝以纪且订探花之约焉·其七
作者：朱昆田
朝代：清
体裁：七言绝句

姚左纷纷未足论，支红孟白变陈根。不妨数十千钱买，池馆栽看到子孙。
张上舍盛誇亳州牡丹远过洛下因赋十绝以纪且订探花之约焉·其三
作者：朱昆田
朝代：清
体裁：七言绝句

花外春春列小筵，每因客到兴尤颠。待寻谷雨前头约，日下叉头百个钱。
张上舍盛誇亳州牡丹远过洛下因赋十绝以纪且订探花之约焉·其九
作者：朱昆田
朝代：清
体裁：七言绝句

新来学得浆花法，欲把千株种广陵。他日红桥传胜事，不教芍药数龙兴。
张上舍盛誇亳州牡丹远过洛下因赋十绝以纪且订探花之约焉·其二
作者：朱昆田
朝代：清
体裁：七言绝句

好种曾誇九十馀，花名记得小屏书。若于双桂堂边见，双桂楼中也不如。
张上舍盛誇亳州牡丹远过洛下因赋十绝以纪且订探花之约焉·其五
作者：朱昆田
朝代：清
体裁：七言绝句

小小燕支染玉盘，徐熙崔白画应难。虚黄夜点宫人臂，莫作杨家一捻看。
张上舍盛誇亳州牡丹远过洛下因赋十绝以纪且订探花之约焉·其八
作者：朱昆田
朝代：清
体裁：七言绝句

斩新瑶朵出僧区，月下看来色似无。试比白家花更好，不须争赏玉盘盂。
张上舍盛誇亳州牡丹远过洛下因赋十绝以纪且订探花之约焉·其六
作者：朱昆田
朝代：清
体裁：七言绝句

轻红浅绿破天悭，无限名花尽贬颜。淳化街头新样好，春游不上大房山。
张上舍盛誇亳州牡丹远过洛下因赋十绝以纪且订探花之约焉·其十
作者：朱昆田
朝代：清
体裁：七言绝句

梅花溪上径三三，归梦浓于酒半酣。见说接花开亦好，与君分种种江南。
张上舍盛誇亳州牡丹远过洛下因赋十绝以纪且订探花之约焉·其四
作者：朱昆田
朝代：清
体裁：七言绝句

天生花叶出寻常，一朵倾城插晚妆。好似玉环微醉后，沉香亭下舞霓裳。
张夏
作者：朱昆田
朝代：清
体裁：五言律诗

市井萧条甚，残黎尚保居。租苗催转急，粟廪散成虚。轑釜分邻饭，迎门止客车。呼童买麋肉，一饱虎狼馀。
张大司寇生日
作者：朱昆田
朝代：清
体裁：古风

张夫子家京口湾，千秋之桥万岁山，下有江水流潺潺。天生人杰自有地，宜在蒜岭金焦间。高门峨峨列五戟，年始十六登贤关。红绫饼宴曲江后，二十载侍蛾眉班。忆昔柔兆敦牂秋，使车远自吴会还。尽收桃李遗榛菅，五色不眩黄朱斑。千门晓入鸣兽镮，词头草罢貂裘颁。有时散直宫月弯，史家直笔得南董，作者意匠归输般。容台典礼手自删，金鉴之箓垂人寰。年来里居三改火，主恩未许林泉閒。官同宣尼掌司寇，刑铸子产潜神奸，式敬庶狱心痌瘝。十囊视等土苴钱，一饭不忘民生艰。燕京六月荷花殷，南城绿树高回环。柳弧悬处将进酒，把杯一笑舒丹颜。黑头入相本常事，今我夫子发未䰉。
当湖李潜夫马和衷两孝廉各抱高节邑人请祀乡校沈客子首倡两俎诗邀和因次其韵 其一 李潜夫确
作者：朱昆田
朝代：清
体裁：七言律诗

弦歌无意学陶潜，结屋龙湫占翠尖。换米有时治竹箦，畏人终日下芦帘。一张榻剩辽东管，百个钱嗤蜀郡严。此日祠堂增栗主，昌菹芳辣酒浆甜。
当湖李潜夫马和衷两孝廉各抱高节邑人请祀乡校沈客子首倡两俎诗邀和因次其韵 其二 马和衷嘉桢
作者：朱昆田
朝代：清
体裁：七言律诗

赋车两度压香藤，千佛名经叹未登。乱后弟兄同避世，生前粥饭只随僧。高风似此真难及，野史无多近可凭。细读新诗想清躅，正如六月对寒冰。
得耕客都下书云首夏归桃乡喜而赋此
作者：朱昆田
朝代：清
体裁：古风

去岁送君桃叶渡，纷纷雨雪江城暮。今岁忆君梅花溪，落红如雨成春泥。一春饱听鸡头鹘，为怕愁多睡连月。陌上开残似面花，水边不见湔裙袜。桃乡寂寂无人烟，古水百折流涓涓。吴牛两具犁两架，结邻并盖茆三椽。万里知君游已倦，逃名旧日曾烧砚。试思红尘插污脚，何如白水下钓线。朝来门外传素书，发函伸纸心颜舒。书言南归计已决，春尾定得栖林庐。牛车晓出青门道，拄杖无边堪寄傲。不将澹面对公卿，只办清樽共倾倒。春山笋蕨如蜜甜，朱藤百尺繁花黏。人间富贵何足数，吟兴从教日日添。
德尹表叔偕耑木过宿古藤书屋次韵奉荅二首·其一
作者：朱昆田
朝代：清
体裁：七言律诗

憔悴京华又隔年，旧冬衣冷未装绵。人来巷北明灯里，梦绕溪南老屋边。秋晚分收粳稻熟，夜凉贪伴鹭鸶眠。何时得遂比邻约，同上斜塘放鸭船。
德尹表叔偕耑木过宿古藤书屋次韵奉荅二首·其二
作者：朱昆田
朝代：清
体裁：七言律诗

湖上荒凉旧钓坛，今番作客最无端。文章未必输馀子，还往何缘有热官。万里寻来诗卷重，六街难得酒升宽。欲同旅话宵连榻，迟我驴车趁晓寒。
怪鸱
作者：朱昆田
朝代：清
体裁：古风

荒林有怪鸱，寄养于凤皇。凤实覆翼之，日夕还相将。栖梧食竹实，嗈嗈鸣高冈。百鸟时来朝，鸱亦蹲其旁。托身既得所，复与鹓颉颃。九苞下千仞，为尔增辉光。岂期凤德衰，去去岐山阳。鸱恃毛羽丰，都邑巧自藏。雨昏月黑时，叫跳势遂张。呼朋引党类，白日同披猖。嗉阔食肠宽，直欲空太仓。鹰隼不之击，恐与凤有伤。不知鸱得志，为惠久已忘。且见鹓苦饥，翼拓头抢佯。翻然相决绝，可笑不自量。鹓鸱岂相耦，感慨成此章。
悼秦吉了
作者：朱昆田
朝代：清
体裁：七言律诗

黄緌黑羽可怜生，染墨涂栀画未成。不与鹪鹩同宿食，只和鹦鹉斗聪明。酒边按拍偏能趁，花厎呼人最有情。惆怅客窗归梦断，蛮天惟剩鹧鸪声。
戏题嫦娥折桂图
作者：朱昆田
朝代：清
体裁：七言绝句

十分圆月晕微黄，桂树婆娑影渐长。笑折花枝踏浓露，夜凉亲自觅吴刚。
我所思三章送虹亭先生归吴江·其一
作者：朱昆田
朝代：清
体裁：古风

我所思兮鲈鱼乡，乌桕赤兮鸭脚黄。三高祠兮洲曲，斲青杉为柱兮缚香苑以为屋。君归兮雪滩，见白鹭兮飞翻。飞翻兮忽下，两忘机兮成保社。
我所思三章送虹亭先生归吴江·其三
作者：朱昆田
朝代：清
体裁：古风

我所思兮莺脰湖，漾寸寸兮白鱼。白鱼兮红目，在水兮一角。弸轻纱兮夹细竹，溯清流兮独䍡。君归兮湖漘，调瓦釜兮留宾。胜鹿尾兮猩唇，平波台兮骋望，欲濯缨兮无尘。
我所思三章送虹亭先生归吴江·其二
作者：朱昆田
朝代：清
体裁：古风

我所思兮垂虹亭，二月三月兮花冥冥。鸭头兮水绿，螺髻兮山青。君归兮放棹，莼菜黏篙兮斑鱼坠钓。寻君兮水涯，把细桨兮撶通波。夜凉兮月上差，并宿兮云沙。
抵舍
作者：朱昆田
朝代：清
体裁：五言律诗

雨歇黄梅后，凉生五月天。归人同夏至，明月到家圆。子职供多阙，邻逋约又愆。一囊如纸薄，何事客经年。
抵舍三首·其一
作者：朱昆田
朝代：清
体裁：五言律诗

倦客归三径，长贫荐七蔬。但令巾有酒，宁叹食无鱼。梦断邯郸枕，閒乘觳觫车。故乡风日好，挥手谢严徐。
抵舍三首·其三
作者：朱昆田
朝代：清
体裁：五言律诗

似鸟初辞笯，如驹乍脱衔。谋生无上策，托命只长镵。谷贱粮仍绝，愁多酒未缄。萧然在乡井，终胜驾车帆。
抵舍三首·其二
作者：朱昆田
朝代：清
体裁：五言律诗

藕荡围溪面，柴门缚树身。重招逃酒户，小醉落花晨。倦以石为枕，狂凭草作茵。我生百无用，甘作太平民。
拙宜园补题三首为杨耑木赋 其一 苔径
作者：朱昆田
朝代：清
体裁：七言律诗

竹筐挑筑海沙粗，石子圆匀巧匠铺。到地雨丝鞋滑澾，压头花影杖枝梧。结疏篱截常年客，叠矮笺招小饮徒。预算吟边秋太澹，课童添土插红芙。
拙宜园补题三首为杨耑木赋 其三 竹瀁
作者：朱昆田
朝代：清
体裁：七言律诗

一奁清镜拭花南，冷翠千梢蘸嫩蓝。悬线芎香鱼受饵，掠波萍动燕辞龛。粉苞初脱题诗滑，石鼎閒支试水甘。拟学松陵制渔具，割茅先结个圆庵。
拙宜园补题三首为杨耑木赋 其二 巢经楼
作者：朱昆田
朝代：清
体裁：七言律诗

白藤为笈竹为筬，小阁三间取次成。笙典珠坟閒捃拾，秦灰汉粕日纵横。櫩高不放梅黬入，芸细何愁蠹茧生。愧我钞书渐零落，匹如残月配长庚。
无功招集一峰草堂学香山体
作者：朱昆田
朝代：清
体裁：古风

杜陵未老归苑屋，觅句摊书骥子存。三径割来花隔舍，一峰留得翠当门。试将新水添春沼，不异金钗涧畔村。
春日珍珠泉杂兴五首·其一
作者：朱昆田
朝代：清
体裁：五言律诗

插柳寻花匠，穿池唤藕夫。枯松横略彴，新叶长菰蒲。到处泉争泻，无名鸟自呼。谁知官舍里，宛似水村图。
春日珍珠泉杂兴五首·其三
作者：朱昆田
朝代：清
体裁：五言律诗

拂水长条舞，穿林小�斜。几番风擘絮，连日雨催花。树树开红杏，丝丝映白沙。更教移菊地，宛转结篱笆。
春日珍珠泉杂兴五首·其二
作者：朱昆田
朝代：清
体裁：五言律诗

雨洗春山活，池添野水肥。孤亭收列岫，小舫泊平矶。卷幔移时坐，垂竿向夕归。此间多乐事，不叹故园违。
春日珍珠泉杂兴五首·其五
作者：朱昆田
朝代：清
体裁：五言律诗

簇簇芦抽笋，茸茸药绽苞。鹅儿浮水面，凤子扑花梢。北酒开春瓮，南烹荐客庖。相期十日后，同醉海棠巢。
春日珍珠泉杂兴五首·其四
作者：朱昆田
朝代：清
体裁：五言律诗

水北方疏沼，花南拟结亭。数科评藕样，一卷借鱼经。为想风攲柱，生憎絮作萍。新来有吟课，得句即书屏。
春申墓
作者：朱昆田
朝代：清
体裁：七言绝句

江雨江风暗怆神，我来江上吊春申。三千食客皆珠履，国士故应无一人。
晋民碧川过访留饮小斋晋民有诗纪事即次原韵
作者：朱昆田
朝代：清
体裁：七言律诗

年来抱疾苦中乾，那得西山药一丸。旧雨有情深眷眷，新愁入骨瘦栾栾。贫如能设三升酒，梦不寻思十段官。好趁莼鲈成小社，从今肯负钓鱼竿。
晋民见和罗浮蝴蝶长歌一篇远胜拙作因取前诗未尽之意再成一歌
作者：朱昆田
朝代：清
体裁：古风

诗人手襞乌丝笺，笺书细字如蚕眠。长歌和我蝴蝶句，笑看笔势何翩翩。此地离仙山迢迢五千里，岂意黄梅天破茧忽飞起。吴侬对此喜欲狂，前诗未悉请再详。春风一吹洞门暖，花间百万争飞扬。山中之人云是葛翁麻姑衣所化，天生瑰异非寻常。颜色羞雷同，各各矜文章。即如此蝶极奇丽，六足四翅头昂昂。须如郁金蕤，腹如古锦囊。绿如远山横秀黛，赤如初日升扶桑。黑如黟山万年松烟色抹漆，白如秦台一转丹粉光凝霜。莹如洋玻瓈，駮如番玛瑙。闪如紫毛毯，赩如金光草。活剥玳瑁甲，生割孔雀屏。乱捽锦鸡趐，细簇翡翠翎。九张机、五色线、六铢衣、七华扇，顷刻容光看百变。纷飞飞，寻仙常绕白玉扉。伏怗怗，作茧齐黏乌桕叶。一年一度韶华转，定有神蛾来抱茧。此蝶虽飞啄抱成，伴我衾枕久始生。众中文采有如此，不枉人呼凤皇子。江南虽好非尔家，可怜飘泊天之涯。黄葵花已尽，岂忍仍笼加。石楼铁桥山远水更远，崎岖风浪焉能返。我闻句曲已字山下有华阳洞，洞中一径直通朱明曜真之仙关，仙人来往于其间。蝴蝶蝴蝶，放尔从此还。沈香薰尔像，色丝绣尔颜。生绡图尔形，渲染黄朱斑。滕王拓本大小海眼皆可删，未许轻狂野蝶夸妖娴。
晚步泉上
作者：朱昆田
朝代：清
体裁：七言律诗

难得人生十日閒，行吟顿觉旅愁删。珠跳的的泉中水，螺拥层层郭外山。鱼槛坐看长线袅，石桥望断小门关。狂思弄水偷船去，北渚亭边一往还。
晚秋杂感四首·其一
作者：朱昆田
朝代：清
体裁：七言律诗

定武兰亭墨拓轻，学书爱就纸窗明。龙头鎗内酒初熟，鹊尾炉中灰渐平。归羡断云排雁字，愁听落叶搅螀声。燕吴两地无消息，旅况今番已饱更。
晚秋杂感四首·其三
作者：朱昆田
朝代：清
体裁：七言律诗

晚来仙鼠扑虚檐，香喷戗金啮锁蟾。冬冷驱寒须紫桂，夜凉遮雾下黄帘。依茶经次看鱼眼，抄药方多秃兔尖。恨杀年华如逝水，颔间已白数茎�。
晚秋杂感四首·其二
作者：朱昆田
朝代：清
体裁：七言律诗

渐啖红莲饭半升，夹衫初试鹄纹绫。吟边落日山一桁，客里望乡楼五层。事逐江波流浩浩，病如僧骨瘦棱棱。手中书卷全抛弃，小帜无烦障蜡灯。
晚秋杂感四首·其四
作者：朱昆田
朝代：清
体裁：七言律诗

短发新来不满簪，官斋景物我能谙。迎冬叶脱群山出，向夕风收丂籁含。朱橘分瓤香细细，绿萝袅月影毵毵。醉乡不用寻王绩，一枕还家梦最酣。
有感
作者：朱昆田
朝代：清
体裁：七言律诗

深红落尽只长吁，十载相期计本迂。咫尺花源迷径路，年时桃户记根株。溪边枉结千丝网，袖里难寻一串珠。幽恨欲消消不得，拟将心事付圆蒲。
杏花用昌黎韵
作者：朱昆田
朝代：清
体裁：古风

游丝百尺飞晴空，杏花向日舒小红。生香活色自绝代，嫣然一笑当春风。历下亭边花信早，气候颇与江南同。玉船百柁恣意倒，醉乡好去寻无功。绛裙仙子苦幽独，忽然邀我红云中。须臾化作两蝴蝶，随蜂逐燕停芳丛。梦回酒醒良快意，不羡听漏趋丹枫。名园芳菲正未歇，官斋唱和还无穷。穿池种藕不数日，早有鱼戏莲西东。兴来每跨果下马，葛疆到处寻山翁。
梁溪华胥为蘅圃写僧装小影侍以双女一拈花一奉梵书取心经色空二语曰双是戏题绝句
作者：朱昆田
朝代：清
体裁：七言绝句

一双天女玉差肩，卑钵罗花贝叶篇。若使香门尽如此，丁年侬亦愿逃禅。
梅心驿书所见
作者：朱昆田
朝代：清
体裁：七言绝句

两两相携女伴行，凤阳花鼓最知名。笑他也学罗江怨，对客低头作慢声。
楫堂索题秋林听泉图即以四字为韵各赋五言古诗十六句·其一
作者：朱昆田
朝代：清
体裁：古风

皇天分四时，最好无如秋。楚客虽云悲，藉此文章遒。秋山叶微脱，秋水潦乍收。叶脱山可屐，潦收水可舟。翛然成独往，高怀�前修。朝与云俱兴，暮与鸟共投。回看九陌中，平地多摧辀。所以澹荡人，甘作寂寞游。
楫堂索题秋林听泉图即以四字为韵各赋五言古诗十六句·其三
作者：朱昆田
朝代：清
体裁：古风

诗人性爱山，云壑寄幽兴。选山得胜地，人复能济胜。策策踏黄叶，遍历鼪鼬径。瘦藤不用扶，下上凌翠磴。林深日景微，岩逼泉声应。红尘飞不到，水石清晀听。支鎗烧堕巢，茶熟酌花定。何当从君游，顽懒藉砭订。
楫堂索题秋林听泉图即以四字为韵各赋五言古诗十六句·其二
作者：朱昆田
朝代：清
体裁：古风

一径细窈窕，沿溪入中林。林中缚香苑，结亭当清阴。情超无近迹，境胜必远寻。藤萝互缠络，树石相凌侵。崭岩泻危瀑，跳珠溅衣襟。泠泠闻风松，如奏义皇琴。净洗筝笛耳，聆此太古音。于焉哦新诗，岂作郑卫淫。
楫堂索题秋林听泉图即以四字为韵各赋五言古诗十六句·其四
作者：朱昆田
朝代：清
体裁：古风

可翁画诗书，直逼玉局仙。趋庭有令子，才亦如斜川。千秋雪堂中，文采相后先。忆昨经黄州，船泊赤壁前。肩舆忽过访，一笑齿粲然。所嗟挂帆速，未得长周旋。兹来索我诗，远寄罗纹笺。画图但想像，会合知何年。
楼桑谒刘先主庙二十韵
作者：朱昆田
朝代：清
体裁：五言排律

系出中山旧，名从下密通。艰难权席履，浚哲自儿童。身手由来好，声闻岂不聪。楼桑枝挺拔，羽葆舍南东。果应中兴兆，徐看大业崇。平原回客刺，新野脱途穷。结绍非长策，依刘亦小忠。幸逃繻葛矢，翻射越人弓。谋主来麾下，真王拜汉中。纬书符曜度，炎运复昭融。吴魏三分并，关张一气同。惟因收国士，足以压群雄。顾命虽传蜀，遗孤讵放桐。关山徒设险，历数乃先终。墓闭黄肠远，魂归玉座空。虚檐藏冻雀，坏壁响阴虫。只有树黄落，曾无花白红。村巫悬社鼓，鬼马恋神丛。正统存良史，编年允至公。古祠丹粉在，想见永安宫。
次夕复携酒对菊叠前韵
作者：朱昆田
朝代：清
体裁：五言排律

菊序连宵饮，停杯复把杯。为怜花正好，且秉烛重来。伯雅无劳劝，秋英耐久开。双文抽艾叶，五出镂银台。北地欣初见，东篱忆遍栽。琼蕤分素雪，黄蕊映青苔。心逐孤鸿去，家惟冷梦回。几年驰道路，三径没蒿莱。短锸长思荷，长瓶旧作堆。饥因求鹭股，味只恋鲈腮。所幸依莲幕，长教泛玉醅。流光成晼晚，高会恣游陪。猎猎霜风急，丁丁漏水催。编苕嗤我疾，织锦怪君才。莫笑酸寒孟，休誇敏捷崔。举觞寻酒格，叉手觅诗材。寿客图须画，新愁雨是媒。盆看移小槛，签特记陈荄。甘杞名虽并，钟潘赋共推。范村诸种外，欲续愧非才。
次樗庵韵寿菊隐徵君
作者：朱昆田
朝代：清
体裁：古风

先生昔应诏，兀兀乘柴车。自投直言社，惟硕深山居。来若入笼鸟，去若纵壑鱼。经旬面不洗，累月头不梳。四百廿甲子，日日惟著书。宽衫袖秃笔，浓墨涴长裾。群书恙抄撮，百事咸芟除。下至启祯末，上至羲皇初。长安何所恋，三载辞林闾。所恋书船来，往借盈箯舆。如贾罔市利，如农勤菑畬。只愁岁月迈，岂问升斗储。遂令白鹤江，寂寞瓜牛庐。先生今七十，貌似生芙蕖。醵钱买春酒，酒伴犹未疏。一闻妙义陈，使我心颜舒。立言去枝叶，众说徒纷挐。人方比匡鼎，自谓同庄樗。经生多长年，此语诚不虚。作诗颂先生，辕固张苍如。
次止渊病起二首·其一
作者：朱昆田
朝代：清
体裁：五言律诗

尺作齐东客，来看历下山。论交得同调，终日话乡关。药物非容易，诗篇赖往还。朝来成健起，唫卷待君删。
次止渊病起二首·其二
作者：朱昆田
朝代：清
体裁：五言律诗

文章乖俗尚，丘壑寄吾情。穷鸟初成赋，閒鸥旧结盟。新愁来似疟，归梦重于酲。幸有乡门老，新诗照眼明。
次演溪老人韵送南渟之白下
作者：朱昆田
朝代：清
体裁：七言律诗

片帆又指莫愁村，风物江乡试一论。紫鳜飞丝堪下箸，黄甘落爪欲开园。别多作恶须清圣，病不禁秋是太元。寂寞湖边三亩宅，篱根分井付空言。
次耕客韵即送入都
作者：朱昆田
朝代：清
体裁：古风

三李君最贫，连年走东西。归囊薄似叶，一手能提携。社日哭慈母，丁年悼贤妻。数椽初卜宅，信宿辞花溪。江城住未久，又蹋浑河堤。帽裙风猎猎，裘袂霜凄凄。冷人趁热官，何异稻作齑。大笑蒙庄子，物我安能齐。车亦具双轮，马亦卓四蹄。独有落魄人，周行多穷迷。晓驿三十二，腷膊荒山鸡。枣林觅草店，北酒开瓶泥。旅枕归梦浓，定忆桃乡犁。卦爻画平田，棋局布方畦。拨谷出苦口，村尾朝朝啼。吴农良可乐，何必登金闺。为想耦耕暇，折松代挥犀。枯荷裹红饭，老节搜青藜。南归计若遂，尺�先缄题。
次韵荅耕客蘅圃
作者：朱昆田
朝代：清
体裁：七言律诗

岁岁江南一解装，酒徒迎客小山旁。病来犹倒三升榼，醉后同眠六尺床。锄菜几时分瘦地，叉鱼只合老宽乡。夜凉西北频牵梦，苦忆庭闱鬓欲霜。
次韵荅蘅圃
作者：朱昆田
朝代：清
体裁：古风

远梦渔竿投柘步，石城三桨打春暮。一笑欣辞没马尘，归向烟波伴鸥鹭。长腰江米炊红莲，大袖田衫裁白布。易野直追羲炎民，酸寒戏学岛可句。有时下帖招溪朋，细君除钗付酒库。弄水竞采芙容花，结巢同醉海棠树。大户分曹斗酒兵，小蛮随地携果具。分湖圆泖恣还往，细雨斜风何足惧。马椴紫蟹壮可钓，桃庄黄雀肥堪捕。上乡水田足收割，准拟开筵落场圃。仙郎吟屐何时归，好傍梅花溪上驻。结邻莫忘往时约，避俗要当如脱兔。我行到处有杜鹃，梦魂不踏天涯路。
止渊逋客既和拙诗越日风雪复作止渊又赋二百字索和盖欲以强韵相压也炙砚呵冻复成是作
作者：朱昆田
朝代：清
体裁：古风

小国偶致师，强邻遂搂伐。我衰已中休，众怒亦稍歇。雪意朝来酣，战气复浡浡。茅檐雀啾啾，�窗风䬂䬂。细若毛挦鹅，纷如尾断鷢。天意悯三农，尽补去岁阙。寒喑拳足鸡，狂吠短喙猲。苦心索荒怪，险语恣斸掘。炉深添栎炭，径滑铺木屑。午馀洒更急，势若万弩发。饮思覆瓶罂，冷怯对林樾。遥看龙沙度，只恐麦陇没。山中老屋倒，涧厎长松折。书生望丰年，不复惜冻骨。买瓮聆齐谣，阳春和楚阕。广厦庇寒士，眼前想突兀。和冰研麋丸，入砚秃枣核。吴音共唱和，连日快更迭。吟成矫首望，忽露半破月。天意变须臾，相顾但惊咄。
水村近诗手笔高妙顾犹深赏拙作此则歜芰之嗜也病后无聊抚今追昔感慨以之因成五言古诗三十韵题倚晴阁新稿之后
作者：朱昆田
朝代：清
体裁：古风

君才逐年增，我才逐年减。相逢出乱槁，彼此互披览。一如食蟛蚏，一如食橄榄。螯空齿从嚼，浆美头屡颔。君诗风格老，光气不可掩。和能平人心，险可破鬼胆。忠臣千载魂，有作灵亦感。五言句尤超，往往到平淡。鲜云媚松柏，初日明菡萏。试看造语工，并识用意惨。我诗十载前，遇敌颇刚敢。谓柱怒可折，谓山勇可撼。谓鲸牙可拔，谓虎须可揽。岂知数多奇，举足皆埳窞。倾心甫盟歃，背面已顉䫩。挤排出死力，为计刻以憯。剪翎鸟入笼，破额鱼投椮。自此辞名场，不复肆虓阚。荒山东走齐，乱石南溯赣。竹轿穿恓惶，纸船凌黯淡。迩来贫且病，意欲老葭菼。囊无系蚁丝，厨绝聚蝇糁。发白光比银，衫青翠于�。心思渐枯槁，颜貌亦黭黪。随农架短犁，逐圃抱长錾。偶为劳者歌，无意登版椠。君如富家儿，酒肉恣饮啖。胡然变嗜好，有取菖蒲歜。蝉联语不已，街鼓声紞紞。作诗附君稿，为我弆箱䉞。
汲古堂前红梅秋日吐花和青叔韵
作者：朱昆田
朝代：清
体裁：七言律诗

三八瑶姬酒兴阑，临风醉倚玉栏干。霞痕入晓光欺杏，脂气迎凉韵胜兰。不逐冷香春日梦，爱分秋夜露珠团。绛纱衫里肌如雪，莫作浓花艳蕊看。
沧浪予看桂
作者：朱昆田
朝代：清
体裁：七言律诗

尽捲湘帘十二行，閒园日似小年长。青瑶枝缀金鹅碎，红木枰敲玉子凉。竹下酒杯思旧侣，亭前粉蝶扑繁香。南湖此际笙歌沸，暗想侬家绿两庄。
泉上书怀和丹徒公韵
作者：朱昆田
朝代：清
体裁：古风

济水别为濋，百道清泉流。我来舜子郡，日向泉边游。或如立素雪，或如鸣清璆。或如下急雨，或如翻名讴。或如越练拓，或如楚縠浮。或怒而砏汃，或潜而深幽。或蛇乍赴壑，或龙初辞湫。或纷纷絮起，或袅袅丝柔。水态变万状，对之明双眸。几日东风吹，积冻消来不。披草试一坐，爽籁闻飕飕。下有珠万斛，中有鱼千头。飞飞下白鹭，汎汎浮霜鸥。�龙恣拿攫，照影枝相樛。其北花树密，其南烟峦稠。轩轩丹徒公，手挟风雅辀。每携揶子瓶，来放鳊鱼舟。支鎗烧落叶，汲水煎风沤。良辰多乐方，美酝无停酬。有时穷远目，接足登高楼。以兹磊落人，况遇山水州。小子奉几杖，二载官斋留。南湖败钓艇，长水荒耕洲。三椽老屋下，决决流深沟。此地与故国，风景还相犹。兼之恋函丈，百籍容旁搜。头颅巳如许，名位焉可求。壮夫有不为，作文类俳优。古音奏今耳，自笑非良谋。不如抛睡媒，烟波任浮休。青箬带雨笠，香藭悬鱼钩。沙凫盟可结，莲社名须投。人生有如寄，何事自买忧。形容半枯槁，诵读长咿嚘。钝比鲇上竹，快羡鹰脱韝。红尘一投足，难得归林丘。思之良足叹，且醉缸面篘。公才如大楚，邾莒安能俦。笔阵压罗赵，鼎吟嘲刘侯。春光等逝水，瞥眼惊飙悠。
海棠半开小雨初过醵饮花下醉赋二十韵
作者：朱昆田
朝代：清
体裁：古风

西园经旬罢扃钥，海棠已吐燕支萼。绿房乱点沙斑斑，檀口乍施朱薄薄。玉环中酒自妩媚，飞燕临风原绰约。红珠斗帐睡未足，午梦方回旋掠削。绛纱衫子轻若雾，半掩玉肌通体弱。花虽无言殊有意，似伴诗人春寂寞。画叉各下青铜钱，树厎结巢来酺醵。岂知天公败人兴，每遇花开风雨作。漠漠初昏杨柳枝，霏霏渐洒秋千索。趁香花下蝶翅重，湿觜梁间燕泥落。飞笺乞放十日晴，天公怜我一笑诺。曲尘压住卷风幔，云叶埽空露晴崿。垂垂丝软色欲滴，剪剪风轻态逾嬳。丹青岂能传画手，爱惜且教张锦幕。半开长是近寒食，上顿还须倾大杓。湖鱼一尾新柳贯，乳酒几瓶青篾络。茶苓蜜荔快初尝，燕菌鸡葼还小嚼。兴酣日落客未散，促席分曹相献酢。对花不饮岂得计，无异黄金铸大错。须臾圆月生天东，更洗花瓷夜深酌。
海棠叹五首·其一
作者：朱昆田
朝代：清
体裁：五言绝句

佳人堕空谷，顾影长太息。寂寞海棠花，谁怜好颜色。
海棠叹五首·其三
作者：朱昆田
朝代：清
体裁：五言绝句

倾国非无色，消魂亦有香。雨中醒蝶梦，风里断莺肠。
海棠叹五首·其二
作者：朱昆田
朝代：清
体裁：五言绝句

名花生得地，其奈反萧索。春风十日中，自开还自落。
海棠叹五首·其五
作者：朱昆田
朝代：清
体裁：五言绝句

白白与朱朱，繁华满田里。如何绝世姿，不若闲桃李。
海棠叹五首·其四
作者：朱昆田
朝代：清
体裁：五言绝句

点点飘红泪，纷纷盖绿莎。春阴那可乞，春事巳无多。
清溪访南渟
作者：朱昆田
朝代：清

花深疑是避秦村，映竹临溪见笑痕。破屋数间堪送老，晴山九点正当门。秫田未买巾无酒，菜圃初治芥有孙。归去南湖欣共载，船头落月已如盆。
清溪访南渟
作者：朱昆田
朝代：清
体裁：七言律诗

花深疑是避秦村，映竹临溪见笑痕。破屋数间堪送老，晴山九点正当门。秫田未买巾无酒，菜圃初治芥有孙。归去南湖欣共载，船头落月巳如盆。
渡江
作者：朱昆田
朝代：清
体裁：七言律诗

风打潮舂铁瓮城，禁江犹复剪江行。片帆未可凭忠信，三桨真堪寄死生。路险孰怜游子苦，家贫渐觉此身轻。自来归计诚难料，莫怪东坡负昔盟。
狸奴叹
作者：朱昆田
朝代：清
体裁：古风

我读狸奴叹，不独叹狸奴。芸生自茫昧，遂谓天地无。孰知有定分，冥冥衡毫铢。嗜欲焉可纵，口腹焉可逾。先正诞告诫，一一存盘盂。昔者帝缙云，有子雄牙须。每食恣饕餮，窜逐不与俱。至今敦鼎上，镕写留形模。歼物充肥肠，适足戕尔躯。奈何后来者，对案犹睢盱。狸奴于毛群，颜状如于菟。捕鼠乃专责，报蜡纷神巫。倘年不顺成，牲酒彻柈壶。空餐尸厥职，谁容逃其辜。苟为肆偷窃，罪大诛难逋。官园厅宇旷，狸实繁有徒。衔蝉上树枝，探雀蹲棱柧。药阑扑蝴蝶，蕙垡擒蝼蛄。巧伺绿鹦鹉，乱踏红氍毹。摇尾翻碗碟，潜身入庖厨。夏踞光滑簟，冬偎温燉炉。叫呶夜逐队，跳掷晨引雏。饱即占藤墩，倦即眠花坞。一任鼠陆梁，咬文籍衣襦。青箬裹晶盐，聘尔何为乎。买鱼穿细柳，因叹涪翁愚。我亦致其一，欲保残书图。昏黄每逸去，饥则不待呼。稍稍加束缚，缚急声豪粗。终宵搅客枕，鼠辈争揶�。比闻东斋北，玉缸水瀊盓。小鱼数十头，白碧青黄朱。三尾短腮颊，银沫相吹喣。炎方足蚊蚋，更畜四灵夫。翠茸将紫鬣，其乐真于于。忽遭老狸虐，食肉先食腴。磨牙泽口吻，恶嚼园南隅。嗗嗗意未厌，旦旦犹窥觎。往往骑墙头，自朝至日晡。急思乘间跃，将跃偏跔跔。人前故回翔，反若无所须。昨日日午时，一线注清曥。偶啖菝�叶，味胜浓屠苏。兴酣遂高眠，祸机动须臾。诗人恶之甚，趫结不受拘。爰张牙弰弓，爰抽金仆�。壹发洞胸臆，垂毙还奔趋。快事泄众愤，有笑无嗟吁。狸固不足惜，但惜孤矢污。有虎伏林莽，有蛟蟠江湖。有鼷啮禾苗，有貙啖鸡猪。亦有跋扈狼，亦有大觜乌。亦有两头虺，亦有九尾狐。由来剪贪残，贵在穷根株。
珍珠泉
作者：朱昆田
朝代：清
体裁：七言律诗

中丞官舍第三泉，水面跳珠颗颗圆。小舫不妨牵岸上，群山无限落亭前。旧游欲说还同梦，胜地重过合是缘。十七年来成厎事，鬓丝如许实堪怜。
瓜步阻风䏈句
作者：朱昆田
朝代：清
体裁：古风

正拟张帆行，江豚拱鬐鬣。船头愕篙师，船尾噤渔妾。千堆雪浪卷，一片墨云压。偃岸草靡靡，摧樯风猎猎。急收木兰桨，退入荻花夹。厄脱江面宽，力竞汊口狭。缆松尚掀簸，碇下乃妥怗。噪如蒐合围，欢若兵战捷。缚柱支危篷，拭舱整乱箧。烟中望金焦，两点翠注睫。遥遥瞩铁瓮，齿齿排粉堞。开头失前猛，放脚鼓后怯。树颠弹风乌，沙际拾石�。言寻瓜步城，游览性所惬。问途款门门，对客语喋喋。丛筱遮重关，断港唤小艓。迎神匝阛阓，填路轧肩胁。士女纷倚观，楼阁递相接。径尺拢高髻，扶寸露香屧。擪金衫攒花，罨画裙簇蝶。岂乏窈窕姿，所惜粉涴颊。回舟穿绿杨，凉气透白袷。叩天笺一通，凭易蓍四揲。画爻得既济，诘朝庶利涉。因叹廿年来，尔我落尘劫。燕市击短筑，齐门抚长铗。空嗟鬓双蓬，剩有装一叶。独行笑狼狈，共命比鹣鲽。怀归心方殷，水陆旬已浃。酾酒劳长年，亟起勇持楫。
用王临川赠曾南丰韵寄蘅圃
作者：朱昆田
朝代：清
体裁：古风

我交天下士，龚子信奇最。下视九州人，耸身若登太。万里叹绝迹，孤标出埃壒。才大犹江湖，细不择畎浍。辞吐春空云，态度何杳霭。便便十围腹，贮书如填廥。高言尽新获，一一不可汰。嗟予十年来，随风任漂沛。结想山水间，抽身尘土外。此愿久未果，何异足受钛。乞食走四方，山资向谁丐。我状剧可怜，我意畴肯会。抱玉鬻诸市，作合苦无侩。寅年到于今，行人岁致禬。唐风叹无衣，杜陵歌有妹。所幸同学中，如子足倚赖。岁时勤问遗，菽帛杂金贝。劝予学从军，勉力荷戈祋。傥能立少功，圣泽自汪濊。焉知铩翮鸟，乘风已难翙。逝同麋鹿游，长林憩萧藾。去来红尘中，宁能免狼狈。生事殊悠悠，天道亦昧昧。长袖困短舞，到处均无奈。齐门遂吹竽，越人竟滞㿃。俯仰逐时好，口腹为心害。蹭蹬名场中，否极不逢泰。览子述怀作，恍若闻清籁。夜窗百回读，烛尽复燃糩。譬之饮露蝉，迎风�灵蜕。我诗非大手，自顾诚微蕞。急思从子游，旧学锄荒艾。去日一以多，来日真足愒。�子北征时，雨雪正滂霈。千掖缝狐裘，冲寒荡行轪。烟雾埋江山，瞻望眼迷�。回思武林春，南北峰苍蔼。吟身在辇毂，归志托涡濑。屈指上巳前，定当返征旆。湖鱼坠钓肥，最好郎官脍。酒军遇诗敌，彼此相磨盖。时时出锐师，赖有沈与蔡。邾诚小国耳，浅陋比曹郐。幸毋强凌弱，请以小事大。执殳效前驱，亦或挫利锐。而子居中坚，援桴惟视旝。策勋诗早成，清风响杉桧。与其饱忧患，何如具粗粝。湖山放浪行，永日弛巾带。雅集继西园，粉墨可图绘。
田纶霞先生许惠罗酒久之不至以诗索之
作者：朱昆田
朝代：清
体裁：古风

涞酒常苦烈，雪酒常苦甜。房酒清香薄，东酒浊者黏。何况梨花春，味恶唇难沾。燕市多酒家，家家飏青帘。酿法争相誇，小印泥头钤。饮者虽有曹，我心终不忺。先生家德水，屋接罗氏檐。依方寅合曲，渍米夜覆苫。红槽一以注，腊瓮排长櫩。往年过漪亭，留醉十日淹。酌以定州瓷，有若冰在奁。神人下姑射，朱粉皆嫫盐。昨冬来蓟丘，雨雪涴韡幨。相见话契阔，怜我尘容黔。张筵所居堂，尽下堂中帘。檠跋烛一寸，炉簇火一杴。羔以杏酪灌，羹以梅浆酟。我非高阳徒，茗艼意易厌。先生顾之笑，却诧酒户添。连瓶肯见遗，许我固不廉。别来倏经月，出户频窥觇。未为卧瓮卓，翻作止酒潜。春风逼上已，河柳垂纤纤。斜街盛花事，杂卉罗勾尖。思携双鱼榼，泥饮朋游兼。投诗一相索，伸�毋讥嫌。
病后自遣用水村韵
作者：朱昆田
朝代：清
体裁：七言律诗

酖酒如何恣意尝，狂泉不饮我非狂。贫寻田父租农具，病与医翁试药方。浮世岂堪愁是垒，馀生合以醉为乡。耳中铃鼓喧阗甚，一笑村伶正作场。
登君山二首·其一
作者：朱昆田
朝代：清
体裁：七言律诗

日日波涛日日风，海门只在县楼东。一山如画兴亡里，万戟空沈浩淼中。拟结渔樵为伴侣，不将成败论英雄。长江流恨原无尽，谩说长江至此穷。
登君山二首·其二
作者：朱昆田
朝代：清
体裁：七言律诗

千古风流一浪消，愁多酒少岂能浇。望中只堠连双堠，暗里江潮接海潮。向夕渔舟还汎汎，无风芦叶亦萧萧。烟波万里蓬莱远，纵有神仙不可招。
登康山
作者：朱昆田
朝代：清
体裁：七言绝句

五三六点社公雨，二十四桥商女楼。我上康山高处望，鲥鱼纲已发瓜洲。
盆兰忽放同心并蒂二花各赋一律 其一 同心
作者：朱昆田
朝代：清
体裁：七言律诗

一双玉女斗婵娟，素质亭亭看比肩。蝴蝶作团停叶厎，蜻蜓相戴立风前。宵帏共绾鸳鸯结，晓镜齐拈翡翠钿。好与吴娘新鬓样，不须依旧学秋蝉。
盆兰忽放同心并蒂二花各赋一律 其二 并蒂
作者：朱昆田
朝代：清
体裁：七言律诗

弱干同心已足誇，又看并蒂发琼葩。水妃共踏承云袜，宫女争匀衬脸霞。丹灶红休怜一线，珠江碧漫诧双丫。惟应插上麻姑髻，绝胜仙家绿玉花。
碧川以岕茶见贻走笔赋谢
作者：朱昆田
朝代：清
体裁：古风

我病久不差，半载堕闷景。婆娑小室中，惟有形共影。迩来势少减，瘦鹤一伸颈。昨者吴兴翁，箬叶裹�茗。云此品剧佳，采自庙后岭。其气郁于兰，直压洞山顶。方兄久绝交，有价不敢请。携笼听之去，殊觉心耿耿。碧川于我厚，一月承屡省。知我性嗜之，双包缠索�。作书遣长须，两脚踏泥泞。打门忽见贻，丰惠再拜领。我闻明月峡，直接阳羡境。岕居两山介，罗氏名独炳。西崦近夕阳，十里平侹侹。离披向南艺，不复分畦町。其地最高寒，饱受风露冷。摘当春夏交，蒸焙法井井。较之雨前芽，标格尤清迥。吴越种虽多，得此皆可屏。急唤丫髻童，稳支折脚鼎。连朝送梅雨，瓦沟泻若绠。盛之满瓮盎，舀取入瓴䚇。火活汤再沸，煎点在俄顷。龚壶与时洗，一一罗器皿。香清色似雪，为味甘且永。不惟驱昏邪，实可解烦怲。因笑唐宋人，纷纷贵团饼。研须倚石臼，打或藉银梗。卢欧梅苏黄，诗句颇雄骋。�于百年来，众作等蛙黾。谁能追古人，敢以奇自逞。君才健如虎，临敌气愈猛。力疾为致师，笔阵欠严整。
碧川叠前韵见赠走笔奉答
作者：朱昆田
朝代：清
体裁：七言律诗

小长芦畔是吾家，怕见黄沙见白沙。但使荒田租一棱，不须古路问三叉。数竿趁雨移新竹，几树连墩种好花。欲买湖㽵号鱼计，知君心已厌纷哗。
示德铉弟二首·其一
作者：朱昆田
朝代：清
体裁：七言绝句

万里风埃两鬓霜，十年京国困名场。何如老弟抛书卷，捕蟹叉鱼住故乡。
示德铉弟二首·其二
作者：朱昆田
朝代：清
体裁：七言绝句

家世无田莫怨贫，闭门竭力事双亲。菰菱尽足供常膳，鹅鸭休教恼比邻。
秋日偶成
作者：朱昆田
朝代：清
体裁：七言绝句

倦鸟无心更刷翎，千茎发白一衫青。闭门愿作村夫子，閒向儿童说孝经。
秋日访王东岩明府适弄珠楼落成因赋二首·其一
作者：朱昆田
朝代：清
体裁：七言律诗

东湖湖水十分清，百顷柔波镜面平。晓市鱼虾人语闹，晚汀灯火夜潮生。笙歌丛里芳樽泻，云树光中好句成。不是名贤来主邑，此楼安得遂峥嵘。
秋日访王东岩明府适弄珠楼落成因赋二首·其二
作者：朱昆田
朝代：清
体裁：七言律诗

画阑面面豁新愁，水色山容四望收。九派晴波争入浦，一丸明月正当楼。蛤蜊菰叶萦清梦，螃蟹鲈鱼作好秋。赖有诗人为地主，未妨十日此勾留。
穗园以白石榴花索诗戏赋一律
作者：朱昆田
朝代：清
体裁：七言律诗

石家阿措爱新凉，又试风前别样妆。不使红裙妒颜色，只和秋月斗容光。房黏粉蝶翎无影，蕊蹴黄蜂足有香。好与玉妃为侍从，珠宫舞遍白霓裳。
立春日病体少苏偶赋二律·其一
作者：朱昆田
朝代：清
体裁：五言律诗

小窗依竹树，一片射朝暾。鸟悦风前性，花归冻后魂。瘦肌知节换，败絮觉春温。生意吾犹足，非关啖草根。
立春日病体少苏偶赋二律·其二
作者：朱昆田
朝代：清
体裁：五言律诗

七旬眠食废，筋骨似烟轻。直可骑黄鹤，翩然溯紫清。松根丹灶冷，洞口药苗荣。为有高堂在，还须恋此生。
竞渡歌
作者：朱昆田
朝代：清
体裁：古风

白龙潭圆如镜，年年五月龙舟竞。市上纷纷走少年，未到五月先敛钱。今年龙舟更加样，担酒椎牛集丁壮。竞儿醉饱笑豢龙，一一乘潮能䞟涨。五月五日天气晴，空城倒巷奔吴伧。人头戢戢如束笋，人声隐隐如飞蚊。或聚如斗蚁，或散如惊麇。朱楼临水帘半开，红窗小舫连翩来。盘云髻滑金钗溜，窄袖衫轻白苧裁。琥珀光倾大小瓮，定州瓷盘出冰鯼。命缕新缠五色丝，香芦小裹九子粽。醉眼争看日端午，春雷填填闻打鼓。龙头卷晴波，龙尾搅素浪。吴绫剪作旗，蜀锦裁为障。竞儿把桨各竦听，疾徐恰与鼓声应。鼓声徐，轻撶缓棹閒以舒。鼓声疾，长招斡波无一失。忽然趁势眠水中，似欲入水寻龙宫。四围观者尽失色，蹶然而起何其雄。亦有好事者，买鸭投龙潭。鸭头乍没水，群龙争来挦。标竿一丈船心矗，直上竿头齐诧速。斜悬倒挂比猿猱，横身更以竿摩腹。复有快船纷如麻，名为护龙森矛叉。茸城侠少好身手，各逞长技交相誇。须臾日落龙舟卸，细柳缠头口瘖哑。舟沉野港人始散，我闻此俗尤堪诧。此俗江湖传已旧，淫风最是吴人狃。枯槁忠臣不可招，婆娑少女安能救。今春连月雨不收，大小麦子皆无秋。急宜插秧向田头，何为辍耒事嬉游。当年元江陵，作诗讽竞舟。岳阳刺史贤，百舟一不留。我作此诗非夸称，亦欲窃比元江陵。
索禹尚基画月波吹笛图三首·其一
作者：朱昆田
朝代：清
体裁：七言绝句

朱三十五住吾州，也恋莼鲈买钓舟。我亦还家作渔父，夜凉吹笛月波楼。
索禹尚基画月波吹笛图三首·其三
作者：朱昆田
朝代：清
体裁：七言绝句

禹郎画笔近来无，邀写鸳鸯一片湖。不见当年黄子久，由拳曾作读书图。
索禹尚基画月波吹笛图三首·其二
作者：朱昆田
朝代：清
体裁：七言绝句

吴侬种水是生涯，朝对荷花暮芡花。蟹舍郎当渔屋小，垂杨影里占鸥沙。
红花埠遇雨题壁
作者：朱昆田
朝代：清
体裁：七言律诗

行到江南雨便多，油衫席帽蹇驴驮。小桃树树飘红泪，乱水村村卷白波。野店客稀烟未起，坏桥泥补滑难过。不如归放湖中钓，低盖乌蓬枕绿蓑。
经严陵钓台下作
作者：朱昆田
朝代：清
体裁：七言律诗

未信纶竿天半垂，高风自足动人思。娶妻难得梅福女，求友悔结刘钦儿。七里山花明踯躅，一滩烟水没鸬鹚。台西谁击竹如意，问著土人都不知。
罗浮蝴蝶歌
作者：朱昆田
朝代：清
体裁：古风

我曾南游南海披图经，朱明之洞恨未探幽扃。一寸二寸花开菖蒲节，千个万个竹篆蝌斗形。巡山哑虎履尾亦不咥，修蛇毒虿焉敢来栖停。惟闻青羊黄麟雪花鹿，宝衢云术往往逢真灵。更有碧鸡五距雀五色，千年老鹤弹舌音泠泠。麻姑酿酒舀尽东海水，书邀王母昼下扶珠軿。云珰霞佩冉冉众仙集，九灵之箫一奏群山青。花前烂醉不复顾礼法，拍肩挹袂彼此相撩拎。烟裙雾袖一笑看尽裂，化为蝴蝶百万飞竛竮。蓬莱左肱上有田七亩，乱抽紫芝黄独参术苓。纷纷饮香吸露嚼琼蕊，一一黏枝裹叶悬金铃。五羊城边昔遇梁太史，喜获一双之茧浮归舲。蛮江春风未满五十日，雌雄并出光射船窗棂。惜无入神好手为图画，但见珠娘织锦梭珑玲。垂虹亭长昨岁客岭表，石楼千仞直上追飞㹶。白藤笈中亦携凤皇子，远分一茧灿灿同华星。挂之红罗复帐近端午，谓已乾死有若囊中萤。朝来忽闻蔌蔌破茧出，仰眠床上不觉神魂醒。陆离光怪更异昔所见，纵有孔雀局缩羞开屏。张如东洋摺叠翡翠扇，掠如古洞扑鹿蝙蝠翎。绿毛倒挂无此好颜色，而况金花虫子红蜻蜓。何当粤客岁致茧百斛，一花一蝶绕我香茅亭。
自适
作者：朱昆田
朝代：清
体裁：五言律诗

背市柴门静，萧然二亩馀。但看贫士传，不报热官书。留客教蒸鸭，呼儿学钓鱼。閒来无一事，高枕觅华胥。
自题月波吹笛图二首·其一
作者：朱昆田
朝代：清
体裁：七言绝句

夜色模糊水面宽，凉烟漠漠月团团。一枝渔笛一枝橹，半入芦滩半蓼滩。
自题月波吹笛图二首·其二
作者：朱昆田
朝代：清
体裁：七言绝句

人间随地是风波，湖上归来乐事多。载得渔儿与菱女，楚歌不唱唱吴歌。
舟中不寐闻孤雁哀鸣有感而作
作者：朱昆田
朝代：清
体裁：古风

荻芦已伐稻已割，夜闻孤雁声嗷嗷。江湖满地无乐土，嗟尔翅翮徒能高。自从塞垣来，矰缴幸不遭。岂意中途有离散，哀鸣万里求其曹。天边影只欠点画，筝上柱独难嗷嘈。清宵半丸月皎洁，断楮一片风飕�。方图此乡好栖啄，不意到处成荒皋。既不若鹦鹉巧言语，又不若鸳鸯好羽毛。爪无鹰隼利，音乏鸱枭豪。从何得食饱尔腹，反让斥鴳枪蓬蒿。客心耿耿不能寐，作诗亦似寒虫号。
英石砚山歌
作者：朱昆田
朝代：清
体裁：古风

英州之石最巉巧，大逾数丈小一拳。园亭几案入清瞩，争购岂复论金钱。于中小者更难得，其值往往同珠璿。土人潜行恣斸掘，溯锦流水投灵泉。上中二品尽藏匿，惟将下品充门廛。我游南粤已三载，遍买不获心悁悁。平生托志在岩穴，所嗟二顷无良田。小山湖石渐颓落，乱草没径苔封峑。归未终月出累岁，回思故岫胸烦煎。廿年行役似萍梗，推篷委辔看山川。高峰巨岭不暇上，深涧绝岛何由沿。力微况乏济胜具，每遇登涉翻迁延。九州先后踏其六，更历河济江淮壖。经由名胜指可屈，云烟过眼恒流连。向平婚嫁尚未毕，安得洞府追潜仙。三神五岳料无分，一丘一壑还思专。耳闻目见亦已夥，试隶石事书长笺。到公奇礓石丈六，当时输送华林前。欧公菱溪有石二，至今屹立梅花边。钱唐龚氏舫斋畔，玉玲珑刻宣和年。书家北米剧好事，良乡巨石留荒阡。凡此数石我尽睹，笔不能画言能传。其馀一一有载记，更为具述辞啰嗹。奇章一品众客诧，有道二字良工镌。玉清昭应发磈礧，文饶诗句劖苍坚。壶中九华在湖口，百金归买留诗篇。屏风三叠号肘后，二者谓可齐跟肩。涪翁此语定不谬，所惜奇物终沈湮。仇池双石尤足宝，韩干二马差相权。蹲师子与睡鸂鷘，仲恭堂外曾罗骈。襄阳袖中次公攫，自后不笑元章颠。东京苑内叠艮岳，花石纲运行连连。险怪万状割群玉，奇诡百态纤洄漩。奔驰惟恐棱角损，孔洞�用黄泥填。更和胶土裹其外，烈日曝令乾而圆。麻筋百道细束缚，千夫喘汗纷扛牵。李曹百绝咏初就，金人装载归幽燕。更有笔山亦神品，白石一点明峰巅。铭裁赤壁赋中句，御书小字形遒妍。武林故事雨奇石，南极北斗分星躔。公谨小有洞窈窕，逊叔平远峦回旋。黄州怪石堪作供，前苏后宋为收甄。诗人到处手摩弄，廉吏归去帆飘翩。文纪取压郁林舫，休映搬入西陵船。中丞粤装誓不治，清德洵足逾前贤。迩来有客赠一石，自云得自钟山芊。胡桃㱿皱纹理蹙，弹子窝小绳丝穿。水痕裙褶秀莫比，耸身拽脚平无偏。首尾向背尽合法，嵌空峭拔由天然。坳洼未须瓷末刷，纤细何用鱼胶联。形模虽微气势阔，众峰朵朵芙蓉鲜。凌晨霏霏带峡雾，际晚袅袅飞江烟。磬山田采合退后，林虑坑产惭居先。罗浮匡庐妙比拟，诗成日未移三砖。七言五字各据胜，篪吹埙和声相宣。我家旧蓄宝晋石，一峰华盖如撑天。翠峦玉笥斗崒屴，月岩一片光婵娟。方坛妥帖若棋局，龙池津润疑珠渊。下洞三折通上洞，水注成瀑空中悬。常时匣之甸漆合，数两裹以吴蚕绵。百年累叶递相保，珍重不顾黄金千。按图来索靳勿与，宁使玉碎无瓦全。岂知收藏稍未密，和璧终为秦人揵。研山一旦不复见，室中故物惟青毡。当年此石去海岳，蟾蜍清泪流涓涓。兹来英石且难得，令我万里长思愆。君子寓意不留意，此语能使痼疾痊。太湖山石总蚛蛀，亦可一结潇洒缘。搜奇抉异兴已懒，人生所贵无拘挛。巧偷豪夺请勿虑，比来我意同枯禅。
莱襦叔席上观乐同禹平卓崙赋五首·其一
作者：朱昆田
朝代：清
体裁：七言绝句

齐童明艳胜吴童，小部团成数月中。丝竹愔愔歌细细，回头一笑软尘红。
莱襦叔席上观乐同禹平卓崙赋五首·其三
作者：朱昆田
朝代：清
体裁：七言绝句

一片灯光接剑光，锦衣玉貌并登场。西河妙舞应如此，合在公孙弟子行。
莱襦叔席上观乐同禹平卓崙赋五首·其二
作者：朱昆田
朝代：清
体裁：七言绝句

管脆弦幺拍板清，雍熙乐府谱新声。歌喉一索明珠滑，恰似春三自在莺。
莱襦叔席上观乐同禹平卓崙赋五首·其五
作者：朱昆田
朝代：清
体裁：七言绝句

几日频逢旧酒徒，冲筵不待屡招呼。更须妙选丹青手，画作花间按乐图。
莱襦叔席上观乐同禹平卓崙赋五首·其四
作者：朱昆田
朝代：清
体裁：七言绝句

酒边历历试歌唇，惟有文郎更绝伦。暗里时时作眉语，固应狂煞瘦腰人。
菽乳和杨芝田先生
作者：朱昆田
朝代：清
体裁：古风

淮南王食经，八公九师撰。惜㦲其书亡，馔法不可见。偶然著遗术，啜菽物至贱。叟叟井华淘，齿齿石磨旋。香同杏子粥，细比葛花面。若酪蹴乳房，若篘撇缸面。若蔗浆初榨，若饴黍暴煎。淋漓舀长杓，滓汁滤生绢。未明鸡三号，乍启门一扇。篝灯挂屋壁，溉釜燃蒿�。须臾鱼眼沸，以箍搅百遍。圆纹皱冰縠，断秸揭霜练。或以山矾收，或以盐卤淀。苦辛涩酸咸，方法从所便。拉㱿吴地能，泡浆杭俗擅。我乡近瘠贫，鬻者满村堰。鱼标酒望间，水车辐片片。移舟就客航，压担入僧院。绿葵紫牙姜，清斋每同荐。有时配红虾，食之已馋咽。乾将酒糟溃，败候梅黬变。其味益以佳，往往走异县。都人惯食肉，羊豕日刲剸。是物才入市，尘沙糁如霰。以此仕宦家，弃不录厨传。编修在金门，索米类曼倩。不因官独冷，止酒罢谈宴。菽乳造法殊，其诀本阳羡。黄豆来西沽，紫硙徙南淀。浸以一斗泉，漉用五尺帣。流匙讶香滑，举坐尽誇衒。脂麻与罂粟，琐细费撇漩。未若此易成，指顾具乡馔。我本茹藿人，膻荤非所恋。春去秋复来，飞光等劈箭。无心趁杯䏑，久欲焚笔砚。有客诵新诗，令我听忘勌。压倒孙沧螺，济济众才彦。作者各擅场，后来岂能先。过门思大嚼，舍铁但白战。
落帆亭
作者：朱昆田
朝代：清
体裁：七言绝句

又携书卷走风尘，录别谁行酒一巡。惟有落帆亭畔柳，尚将青眼送愁人。
蘅圃寄竹根杯
作者：朱昆田
朝代：清
体裁：古风

朱生饮家称小户，终日多不过三蕉。性虽不饮喜人饮，愁垒每借生春浇。倾家一酿一百斛，觥船斗盏罗深宵。酒徒醉眠若鱼贯，快意宁顾家人枵。今年一贫不可奈，种种已为官租销。官哥汝定不可得，无钱更买宣皇窑。景德新瓷价亦贵，斗鸡旧样仍轻描。楠瘤杉瘿但臃肿，椰瓤楷节非坚牢。吾乡匏卮最晚出，五峰死后魂难招。每因酒事觅酒具，床头但有颜生瓢。龚五知予嗜奇最，竹根十节精锼雕。或作折枝垂果实，或作细草抽苗条。或于古藤窜鼯鼬，或于丛棘栖鹪鹩。秋虫一一列琐细，恍若趯趯还喓喓。水边老屋足幽趣，松床菌枕同香寮。此杯雅与野人称，罟师蓑友分头邀。银杯羽化何须惜，长把荒斋破寂寥。
蘅圃车驾视榷粤海久之不至昨闻已抵三水喜赋二律·其一
作者：朱昆田
朝代：清
体裁：七言律诗

黄尘六月去京师，万里蛮江得到迟。天末故人凝望眼，箧中几卷续新诗。鹧鸪声里山如画，橄榄村边雨似丝。可惜使车来较晚，未逢荔子出园时。
蘅圃车驾视榷粤海久之不至昨闻已抵三水喜赋二律·其二
作者：朱昆田
朝代：清
体裁：七言律诗

自别君来入瘴天，天边月子六回圆。吴鱼岭鸟沉乡信，药裹绳床送好年。笠泽草荒垂钓碣，浣花诗乞筑堂钱。须知不负当时约，一笑狂奴又放颠。
补田妇词二首·其一
作者：朱昆田
朝代：清
体裁：七言绝句

过了清明日渐长，先游硖石后曹王。红蚕未浴无些事，就近还烧十庙香。
补田妇词二首·其二
作者：朱昆田
朝代：清
体裁：七言绝句

几日犹吹攧鹞风，开裙时见下裳红。怪他年少多轻薄，偏笑儿家袜未工。
西厓归自桂林访予长水不值而去三首·其一
作者：朱昆田
朝代：清
体裁：七言律诗

诗人磨蠍是身宫，到处相随有五穷。万里归寻鸡黍约，片帆真似马牛风。蛮烟瘴雨今无恙，竹屋秧田恨未逢。忽忆去年当此际，吟情恰在两湖中。
西厓归自桂林访予长水不值而去三首·其三
作者：朱昆田
朝代：清
体裁：七言律诗

千金散尽乌裘敝，一榻横眠白日长。我辈未能齐得丧，俗人求备到文章。平生碌碌轻馀子，岁月堂堂叹几将。二顷若谋田负郭，不教作赋拟前扬。
西厓归自桂林访予长水不值而去三首·其二
作者：朱昆田
朝代：清
体裁：七言律诗

手持秋卷哭黄埃，君走浯溪我却回。怅别忽惊双岁换，伤心不见尺书来。断无巨手为推毂，独有长须解爱才。舟过三湘沉楚粽，定知吊屈有馀哀。
西湖
作者：朱昆田
朝代：清
体裁：七言律诗

水仙祠字没平芜，宝所山围异给孤。白塔乱堆歌舞地，青山旧绕帝王都。好风昨日又今日，新涨外湖连里湖。安得六桥重插柳，飞花遍扑酒家垆。
诸葛武侯铜鼓歌为家中丞赋
作者：朱昆田
朝代：清
体裁：古风

建兴三年春三月，丞相奉命扬王廷。白旄黄钺左右列，曲茎孔盖高亭亭。羽葆鼓吹各一部，前后导拥将皇灵。更有虎贲士六十，军装剑佩声玲玎。群蛮梗化常事耳，遣将亦足征殊庭。何为重烦元老出，注爝无异输沧溟。若曹若孙均汉贼，曷不告庙行天刑。岂知纯臣有长算，根本之地须先宁。国家尽无南顾虑，乃可北出施雷霆。况此四郡最雄富，幪賨赕糸集堆蛮。欲令输诚出供亿，能不整旅摇旂铃。丞相仍服儒者服，纶巾羽扇升轻令。遂于五月渡泸水，黄茅瘴雨弥巉岭。初时群蛮尚�骜，纷纷屯聚秋田螟。狼�乌浒率异类，羌狫犵�偕獠狑。吞蛇啖蚳齿牙黑，跨犀骑象容颜頩。深林密箐窜伏易，往来跳掷追飞㹶。篻巘削竹染毒草，镔铁蘸刃磨霜硎。设奇制胜赖丞相，鞭抶六甲驱六丁。从来王佐有神授，此术出自阴符经。豪渠指顾就束缚，麖奔鹿骇狼颠瞑。擒之纵之如是七，输诚归命无稽停。群蛮擎跽献方物，背负铜鼓行伶俜。比之于钟制短缩，方之于磬音㴦泠。华人共诧目未睹，非錞非铎非叮咛。粤稽史册始东汉，伏波熔写神驹形。西南诸�最宝此，战伐祭祀争撞�。当其冶铜铸初就，设食召客烹禽猩。钩藤之酒满缸贮，男女杂遝群撩拎。项珠圆碾海蠃㱿，头髻乱插山鸡翎。黄银白金钗股重，持以扣鼓倾鬟听。留遗主人不将去，倾刻捃拾盈畚□。树阴恣饮各半醉，呶哇欸猥歌呤呤。筒拍长腰响鞺鞑，葫芦短�吹珑玲。其声�赴此鼓节，一酣累日何曾醒。自从罗拜献大汉，牛车牵载辞钩町。丞相制作极天巧，行军甑釜抟新型。坎离水火一以济，不用炊煮师饱�。埋藏往往鬼呵护，此鼓独立千馀龄。何时流传入南粤，辇致幕府青荧荧。中丞于今文武特，碧幢红籀临丹冥。劳心填抚已四载，至諴直可通圆�。七十二风应候至，三十六雨随时零。生黎窎岐胥向化，马人蜑户从使令。乃于暇时出此鼓，八扇尽拓红窗棂。紫梨四旁斲作架，碧绵九股挼为綎。高斋搥击韵吰鞳，亭午日射光昽昤。摩挲两手拊其质，良久绝不闻铜腥。我闻古器厚者赝，似此坚薄难摹侀。厥高四尺径三尺，一一穿剥蜗�蜓。天然尽作腊茶色，色分子午殊嫈嫇。其馀诸色咸逊此，砂斑翠绿苔花青。鼓心如日圆且滑，炎焰四散轮䒌靘。蛮书诞怪了难读，笔墨茫昧徒留铭。云雷泉纹逐层绕，六小碎乳排萍星。又闻赫连昔曾铸，涂金饰以蚩廉�。欧阳頠亦屡贡献，绍兴秘阁谁其聆。未若此鼓号诸葛，汤盘孔鼎同流馨。器即不佳人可重，何况神采飞爧爧。作诗浑忘气力弱，三钱软笔挥蚃蛉。
读青叔北归集戏书一绝
作者：朱昆田
朝代：清
体裁：七言绝句

小长干畔小停舟，江上多惜是石尤。见说春光在桃叶，自无好梦到扬州。
调育斋二首·其一
作者：朱昆田
朝代：清
体裁：七言绝句

日长门巷雨昏昏，不把征衫拭泪痕。临到孝娥碑背字，第三隐语最销魂。
调育斋二首·其二
作者：朱昆田
朝代：清
体裁：七言绝句

倭堕鸦鬟胜越娃，梦馀发滑溜金钗。怪君铸铁真成错，不乞红罗绣靸鞋。
赠严星如
作者：朱昆田
朝代：清
体裁：古风

昔子居保阳，侠气凌朱郭。快意轻千金，久要重一诺。倾赀嫁老女，仗剑赴朗约。我时闻子名，襟契愿相托。揽环恨未能，远在天一各。我宗高唐公，相士比良乐。持节抚南州，携我莅炎恶。招子屡致书，三请乃不却。饮食同杯盘，居处共门�。椰子命深斟，宾郎劝小嚼。一当清暇时，往往合弦酌。宾主无嫌猜，节序有酬酢。花前肆吟谣，灯下纵蒱博。酒边筹纵横，亭上棋腷膊。欢然两相得，岂复叹寂寞。我狂子则狷，玉石互磨错。聚首无几何，一旦遂分索。我方困棘围，子亦就莲幕。陆机为州民，缘实天所作。衙清但饮冰，暮夜金不攫。昂然对上官，焉肯献谀噱。我心益重子，于职了无怍。禾中再判袂，弹指更岁籥。金陵重合并，相顾但眙�。齿发俱变衰，田园各零落。低心谋饔飧，俛首受羁络。每因今艰辛，始悔昔挥霍。笼鸟想归林，池鱼思纵壑。不久当别离，进子苦口药。仕途真险巇，百事须忖�。
赠宋山言三首·其一
作者：朱昆田
朝代：清
体裁：七言绝句

小宋诗才胜小苏，共惊文采似于菟。他时修史烧官烛，画苑应添半臂图。
赠宋山言三首·其三
作者：朱昆田
朝代：清
体裁：七言绝句

滩石棱嶒岭险巇，珠江重到鬓如丝。较量一事应输我，五月堆盘啖荔支。
赠宋山言三首·其二
作者：朱昆田
朝代：清
体裁：七言绝句

龙文百斛笔能扛，高筑坚城受我降。悔不从君经岁住，花时同倒斗鸡缸。
赠王浦云二首·其一
作者：朱昆田
朝代：清
体裁：七言绝句

手拈双管兴淋漓，廿载江南老画师。绝似当年张水部，一为枯草一生枝。
赠王浦云二首·其二
作者：朱昆田
朝代：清
体裁：七言绝句

淞江绢熟越笺生，大幅长图一埽成。只合呼为王泼墨，轴头帧尾换新名。
赠眼医方叟
作者：朱昆田
朝代：清
体裁：七言绝句

年来银海倏生花，窗下观书似雾遮。好乞金鎞刮尘膜，此生还欲尽三车。
赠钱武子先生
作者：朱昆田
朝代：清
体裁：七言律诗

先生七十鬓苍然，合在人间作地仙。留客每沽深巷酒，分题时耸夜寒肩。苦齑江外传新法，子蟹柈中叠小钱。老去飞扬尚如许，何须更读古苔篇。
赠顾渭符四首·其一
作者：朱昆田
朝代：清
体裁：七言绝句

入世人人似走珠，骨经百鍊只寒儒。顾郎自是难衣食，莫为天寒便解襦。
赠顾渭符四首·其三
作者：朱昆田
朝代：清
体裁：七言绝句

岁暮春初动客心，乡愁如疟日相寻。不因叶子终宵戏，官舍难禁漏鼓沈。
赠顾渭符四首·其二
作者：朱昆田
朝代：清
体裁：七言绝句

征衫留得泪痕斑，诗酒新来胆不豩。犹喜相逢作吴语，一灯如豆话乡关。
赠顾渭符四首·其四
作者：朱昆田
朝代：清
体裁：七言绝句

巳分为农毕此生，每思黄草靸鞋轻。夜航一緉烦君寄，只向南邻北舍行。
赤乌松二十韵同张超然龚蘅圃高查客联句
作者：朱昆田
朝代：清
体裁：古风

惠山寺东南，有松苍然立。近与山争高，远共塔相揖。百尺乃结顶，长身戴圆笠。石楠杉柏桐，厥势那得及。遥遥一舍外，凝望无停楫。兹来约游朋，际晓寺门入。言寻小僧寮，竹压荒径湿。红白花参差，浅深水湁潗。磴帖卵个个，屿迸角��。墙危古蔓络，亭偪香茆葺。天风何处来，头上声飒飒。角�鳞之而，乖龙老不蛰。山僧前致辞，此树志郡邑。种自吴赤乌，證古发藤笈。阅历年岁千，经过丧乱廿。不为势家夺，宁许樵斧执。嗤彼岱宗坳，蒙秦大夫级。吁嗟华盖山，谁复见五粒。爱此�蜷姿，鸟鼠亦翔集。盘桓日亭午，始去蹑峘岌。
过临淮
作者：朱昆田
朝代：清
体裁：七言绝句

病卧骡肩六尺舆，饭粗饼大客嗟歔。今朝喜向临淮过，一把铜钱买鲚鱼。
过任城
作者：朱昆田
朝代：清
体裁：五言律诗

故人为政地，不到已三年。东国游重续，南池梦久悬。远携穷伴侣，来读好诗篇。八闸仍封闭，还迟下水船。
过合肥欲访龚恕愚为同行者所阻怅然赋此二首·其一
作者：朱昆田
朝代：清
体裁：七言律诗

宣武门西送子行，飘然我亦返乡城。肠回南楚风波恶，书到东吴涕泪倾。鸡黍往时曾有约，轮蹄不驻岂无情。仳离生怕从头说，且逐征夫趁晚程。
过合肥欲访龚恕愚为同行者所阻怅然赋此二首·其二
作者：朱昆田
朝代：清
体裁：七言律诗

覆雨翻云莫挂怀，得归且复掩溪柴。吟身未必常如瓠，酒量依然阔似淮。客到恐烦奴入市，筵开免泥㛐除钗。悠悠不是同行路，怅望高城粉堞排。
过墙梅花
作者：朱昆田
朝代：清
体裁：七言律诗

不似吴根试蕊迟，小春早已剪离思。黄衣稚蝶寻难到，翠羽夭禽去复窥。蛎粉影遮云过处，蝉纱香透梦回时。花开花落凭谁问，除却诗人总未知。
过姊妹桥
作者：朱昆田
朝代：清
体裁：七言绝句

十二楼空遍野苗，女郎花发斗娇娆。舞衫歌扇销磨尽，孤负风流姊妹桥。
过演溪书屋
作者：朱昆田
朝代：清
体裁：七言律诗

棋阁经窗倚乱坡，春风随意发高歌。舍前舍后梅花放，閒往閒来酒伴多。古样宽衫裁白罽，新方小酿泻红螺。日长无事须寻句，第一先防热客过。
过白莲寺
作者：朱昆田
朝代：清
体裁：七言律诗

梓树花开讲寺门，琉璃照殿昼昏昏。墙边古佛存泥骨，壁上番书灭漏痕。入社诗篇同隔世，故人墓木走长根。凄凉旧事凭谁说，剪�难招散客魂。
远士以玉狸见饷戏作长句
作者：朱昆田
朝代：清
体裁：古风

腐儒齿牙习藜藿，久与粱肉成疏索。三旬九食叹不饱，渐看骨瘦头围削。朝来食指动不巳，日午中庭啅乾鹊。蔡子初自吴兴来，饷以玉狸涎已落。老饕不暇计利害，急命�奴洗铛杓。细君摇手戒勿食，骄儿挽须苦相攫。箬包面裹加糁蒸，绝胜羊羔灌杏酪。约升香饭炊吴粳，夜阑饱送如填壑。几年梦想苕中游，至今未果扁舟约。此行何难故踟蹰，食言屡矣宁无怍。青鞋布袜及早春，与君同试游山脚。
送元上人游庐山
作者：朱昆田
朝代：清
体裁：古风

我昔云中望五老，急呼烟艇渡九江。骡车掀簸不可坐，数钱更顾篮舆扛。萦纡一�入浓翠，东林古寺晨钟撞。马耳峰尖云滃滃，猴溪桥厎泉淙淙。三笑颓墙黯遗照，六朝老树撑空腔。店旁虎踪大于碗，爱山不掩黄昏窗。匡庐虽然落吾手，真面未睹心难降。花宫五百劳梦寐，悔不著屐凌崆谾。上人十年遍行脚，谓我欲识庐山庞。鸭头水绿鸭脚黄，宫亭湖面浮轻艭。红藤七尺拄绝顶，青鞋一緉趟危矼。禅门迩来颇衰歇，纵有文字从纷哤。翁山归儒澹归死，香林如尔今无双。我才邾莒小国耳，敢埒齐鲁称大邦。新诗推与亦太过，杰句未免惊愚憃。投名入社傥相许，春头为我沽村缸。
送吕伸之山右二首·其一
作者：朱昆田
朝代：清
体裁：七言绝句

吕郎秋卷最清雄，还往无人遇未通。雪后太行山色好，蹇驴驮入画图中。
送吕伸之山右二首·其二
作者：朱昆田
朝代：清
体裁：七言绝句

枫泾水接朱泾水，小舫轻帆恣意行。鲈白蚬黄莼菜紫，者番输我促归程。
送吴上舍归盐官
作者：朱昆田
朝代：清
体裁：七言律诗

出门无路孟东野，送客还山高达夫。自入清秋同寂寞，遥怜旅况转羁孤。霜黄橘柚千重树，月白鸬鹚一片湖。到及寅前封腊瓮，花时容我醉春壶。
送客子归平湖
作者：朱昆田
朝代：清
体裁：七言律诗

怅断家山未得归，深秋作客计全非。霜枫落后乌菱老，粳稻熟时黄雀肥。小榼三升倾别酒，新绵一称补征衣。轻鞭短镫输君决，冷梦空寻旧钓矶。
送客子归平湖
作者：朱昆田
朝代：清

怅断家山未得归，深秋作客计全非。霜枫落后乌菱花，粳稻熟时黄雀肥。小榼三升倾别酒，新绵一称补征衣。轻鞭短镫输君决，冷梦空寻旧钓矶。
送幼鲲游嵩山四首·其一
作者：朱昆田
朝代：清
体裁：七言绝句

钱郎才气真无敌，万里秋旻鹰隼横。此去学书并学剑，厎须淡墨榜题名。
送幼鲲游嵩山四首·其三
作者：朱昆田
朝代：清
体裁：七言绝句

纷纷凡肉饰华鞦，伯乐难逢死即休。莫怪马房诸厮养，眼中原不识骅骝。
送幼鲲游嵩山四首·其二
作者：朱昆田
朝代：清
体裁：七言绝句

我曹面目寒如铁，岂有热官相往还。不学乞儿争向火，自应僵卧老空山。
送幼鲲游嵩山四首·其四
作者：朱昆田
朝代：清
体裁：七言绝句

君向嵩山结草亭，亭前三十六峰青。惟携一把金鸦觜，日日松根采茯苓。
送广文韩生之官符离四首·其一
作者：朱昆田
朝代：清
体裁：七言绝句

诗成即席韩公子，客到无毡郑广文。休道齑盐半裙屐，经师如子亦超群。
送广文韩生之官符离四首·其三
作者：朱昆田
朝代：清
体裁：七言绝句

年少无妨作冷官，他时九万看风抟。好携才子珊瑚笔，暂对先生苜蓿盘。
送广文韩生之官符离四首·其二
作者：朱昆田
朝代：清
体裁：七言绝句

符离学舍小于舟，醉后休嫌屋打头。犹胜长安宦游子，一生辛苦事王侯。
送广文韩生之官符离四首·其四
作者：朱昆田
朝代：清
体裁：七言绝句

故园此日正芳菲，油菜花黄豆荚肥。侬是天涯断肠客，好春时节送人归。
送悔人兄还楚
作者：朱昆田
朝代：清
体裁：五言律诗

髯兄别我去，归卧楚江烟。饭熟长腰米，鱼肥缩项鳊。高堂双望眼，才子十差肩。乐事家庭得，超然谢俗缠。
送查浦入都
作者：朱昆田
朝代：清
体裁：古风

平生诸故人，尽作金闺彦。惟我名未成，四十尚贫贱。时时缝征衣，顿顿食破砚。愁肠轮九回，傲骨刚百鍊。叩门无曲拜，对客乏佞面。常怀磨灭刺，不理生熟卷。因之与俗迕，七试七不荐。须黄枯似草，衫碧黯于靛。先生本高才，交友遍畿甸。秋风屡遭斥，乃与我同传。掉头辞名场，两载卧乡县。圈篷船互挐，无事数相见。小槽压村酒，得醉头脚旋。狂吟每抱膝，倦卧时侧弁。租田约耦耕，仕宦焉足羡。朝来忽过我，云欲赴文战。无钱办行装，脱典细君钏。年来垄亩心，翻然又一变。丈夫当雄飞，未可守荒�。邀我同脂车，而我兴已倦。自从离京华，岁月如抺电。红尘梦不萦，白发亲最恋。何能违高堂，对食不下咽。况思人海中，亦复少强援。岂堪倚市门，晚以丑自衒。先生盍少留，茅舍罗小饯。三升倾画榼，一斗籴青蚬。云泥从此分，临别情眷眷。且秧鱼半池，更咒鸡一线。寄语汤与杨，吾其老渔畋。
送柯翰周之芜湖四首·其一
作者：朱昆田
朝代：清
体裁：七言绝句

软红十丈跨疲驴，何似归乘觳觫车。京国奋游疏索尽，并无人读绝交书。
送柯翰周之芜湖四首·其三
作者：朱昆田
朝代：清
体裁：七言绝句

镜里清容祗自怜，谁知图画各争妍。龚宽樊育纷纷在，只少奁中五万钱。
送柯翰周之芜湖四首·其二
作者：朱昆田
朝代：清
体裁：七言绝句

孝廉行卷压时流，五上春司不见收。绝似秦川贵公子，异乡漂泊赋登楼。
送柯翰周之芜湖四首·其四
作者：朱昆田
朝代：清
体裁：七言绝句

几日星随使者轺，到时寒水七矶消。吉祥寺酒开缸面，爱杀浓香煮药苗。
送樊溪之泰安
作者：朱昆田
朝代：清
体裁：古风

酌君以莲花之酒，赠君以竹节之鞭。春阴漠漠泥路滑，伤心早是迎梅天。嗟予十载屡行役，征衫著破芒鞋穿。长风驱沙骑北马，高浪驾屋乘南船。往来万里饱忧患，白发久矣抽苍颠。归家一载谢人事，竹床蒲褥长高眠。乡里小儿肆嘲笑，俗人与我原无缘。惟君日日肯过从，红藤杖挂青铜钱。认旗沽酒藉草饮，脱略礼法无拘牵。屈指曾无三日别，坐必接席行差肩。忽闻束装走齐野，双泪迸落如春泉。上巳后，清明前。风吹雨打花信歇，南浦送君真可怜。樯竿已插帆已挂，相看无语心茫然。菖蒲酒熟江榴发，待尔同开解粽筵。
送水村育斋偕游滇南四首·其一
作者：朱昆田
朝代：清
体裁：古风

久为齐东客，又问滇南程。为有主人贤，不惜万里行。归装望日卸，别酒朔日倾。男儿剧可怜，衣食困此生。水村多良田，隐业何日成。离堂烛屡跋，拍翅头鸡鸣。
送水村育斋偕游滇南四首·其三
作者：朱昆田
朝代：清
体裁：古风

问津槟榔江，取路橄榄坡。橄榄有正味，槟榔消烦屙。瘴云黑如墨，况值黄茅多。蛮乡足魑魅，客子慎所过。滇女白如雪，但令对酒歌。酒阑遣之去，勿纵伐性柯。
送水村育斋偕游滇南四首·其二
作者：朱昆田
朝代：清
体裁：古风

万里涂遥遥，所历尽诗境。夜吟箄船联，晓咏笋舆并。当其得意时，僮仆亦生敬。淫哇一以放，险语各相竞。遥想银生乡，自此文雅盛。书筒勿我疏，竹节一丈硬。
送水村育斋偕游滇南四首·其四
作者：朱昆田
朝代：清
体裁：古风

人生七十少，尔我已逾半。征衣以油为，一岁每一换。奈何两月中，草草论聚散。二子偕远游，互幸得佳伴。我穷靡所骋，暂尔守乡闬。手拈永昌棋，怀人动长叹。
送海盐李明府入·觐
作者：朱昆田
朝代：清
体裁：古风

贤侯才气绝世无，超超逸足天马驹。妙年香名动紫路，百里再见分铜符。赤城之霞满厅事，种花又遍鸬鹚湖。武原濒海号剧邑，案多讼牒租多逋。侯来治繁若治简，衙清惟酌水一盂。诸乡土风一朝变，千村粳稻争先输。堂攲墙夭不改作，松杉百柱纷支吾。宽民之财息民力，鼛鼓久息群欢愉。昼帘常垂静无事，斋中只有弦与壶。冷金宫笺试古墨，硬黄旧榻临官奴。近闻诏书访循吏，节府交荐飞双凫。我来送侯侯饮我，了头之蛏巨口鲈。坐间出示诗二首，如百二十圆匀珠。玉鞭三尺袅冰雪，春前便可归皇都。天子用人方不次，况侯才地尤魁殊。上马能执丈二殳，下马笔阵排千夫。棕榈别殿一召对，会见威凤停高梧。口呵砚冰作长句，句法定笑刘叉粗。
送王秀才之明州三首·其一
作者：朱昆田
朝代：清
体裁：七言绝句

鲁酒由来不醉人，衔杯且复话逡巡。自怜客况真萧索，愁里看看又一春。
送王秀才之明州三首·其三
作者：朱昆田
朝代：清
体裁：七言绝句

东南山水数明州，二十年来梦里游。君到西亭休怅望，江瑶入馔最风流。
送王秀才之明州三首·其二
作者：朱昆田
朝代：清
体裁：七言绝句

花满江南莺乱啼，燕来新笋迸吴泥。每因送客乡心动，也拟归寻旧药溪。
送蒋上舍归里二首·其一
作者：朱昆田
朝代：清
体裁：七言绝句

鞍背船唇渐不支，凉宵有梦恋东篱。何如乡里开冬学，老作儿童句读师。
送蒋上舍归里二首·其二
作者：朱昆田
朝代：清
体裁：七言绝句

愁里匆匆送子行，蹇驴蹩躠片帆轻。村南村北相寻便，恨我还家计未成。
送补山赴楚幕
作者：朱昆田
朝代：清
体裁：七言律诗

楚乡虽是旧游地，地主谁如昔日贤。暑雨共倾梅会酒，秋风独放洞庭船。坛场久已推前辈，笔墨何堪事少年。同学惟君犹爱我，病中惜别泪潸然。
途中和答张闇成六首·其一
作者：朱昆田
朝代：清
体裁：七言绝句

故人一半飘长翮，惟我卑飞剧可怜。帖地只应随燕雀，懒将短翼刺青天。
途中和答张闇成六首·其三
作者：朱昆田
朝代：清
体裁：七言绝句

床头有蝎真堪畏，案上多蝇最可憎。顾我狂如浣花老，每思赤脚踏层冰。
途中和答张闇成六首·其二
作者：朱昆田
朝代：清
体裁：七言绝句

年来意气总消磨，穷达其如有命何。翻怪当年王处仲，唾壶击缺尚高歌。
途中和答张闇成六首·其五
作者：朱昆田
朝代：清
体裁：七言绝句

张郎笔力能扛鼎，跋扈飞扬冠一时。今日看予避三舍，始知文阵有雄师。
途中和答张闇成六首·其六
作者：朱昆田
朝代：清
体裁：七言绝句

满地江湖发兴新，浮家只愿学玄真。会当一掉黄尘首，常作烟波自在人。
途中和答张闇成六首·其四
作者：朱昆田
朝代：清
体裁：七言绝句

长途最喜得良交，酒分诗情特地豪。君本有才过屈宋，我应无目短刘曹。
邻犬
作者：朱昆田
朝代：清
体裁：古风

主人昔未贫，来往客如织。咄嗟具盘餐，不复计省啬。童仆饱有馀，胾汁弃沟洫。其时有邻犬，摇尾来趁食。主人怜其饥，呼蹴无不即。出入庖厨间，徘徊几案侧。夜吠绕垣墙，午眠帖阃阈。迎门拦乞儿，踞窦拒窃贼。俨然等家犬，旧主那复忆。岁月忽屡更，人事难忖测。主人一朝贫，有突不得黑。掉头从此去，眨眼若不识。磨牙欲反噬，闻者为惕息。君看翟公门，野雀可罗弋。客去惟恐迟，转盼忘大德。彼人而且然，此犬何足责。
醧舫老梧为大风所摧枝叶零落感而赋此
作者：朱昆田
朝代：清
体裁：古风

前年七月中，暴风飞大屋。百万羊角旋，并一以为酷。连朝势不已，直欲翻地轴。折我青桐柯，有若僧顶秃。西斋夏日长，恨失半窗绿。炎威不可支，补种数竿竹。青桐两年来，稍稍生意复。露香华黯淡，翠挺枝矗橚。攒攒莲花簪，著子多于菽。清阴渐如旧，潇洒过三伏。我贫少长物，空室类枵腹。惟缘此树高，市近居不俗。竟日陈缥缃，无心羡粱肉。神岂或忌之，飞廉复肆毒。立秋已逾旬，无奈暑犹溽。东风似虎狂，一吼怒一蓄。近忧田禾眠，远恐海浪蹴。我闻庙堂上，辛苦调玉烛。如何太平年，生理反局促。谓当不鸣条，曷意屡拔木。青桐枝又摧，捃拾馀十束。苔中埽青玑，灶厎煨碧玉。摊书兴乍减，绕树頞频蹙。惧为蝼蚁穴，难托凤皇宿。迩来天道变，淫善错祸福。栽者培不先，倾者覆不速。为木惟凡材，造物斯乐育。试看舍东偏，张王惟老谷。
采桑女
作者：朱昆田
朝代：清
体裁：古风

采桑女，清且妍。盈盈才十五，鬒发初覆肩。生长村舍中，不识黛与铅。新春买得流年图，把蚕最好惟小姑。吴蚕三眠复三起，扎山看火屋角呼。采桑女，采桑宜及时。采多畏叶乾，采少忧蚕饥。蚕不饥，齐上蔟，三日山头茧如犊。小茧作丝光比银，大茧作绵软胜茵。城中美人学歌舞，罗绮成堆视如土。霜风猎猎十月寒，采桑女儿衣仍单。
金山口
作者：朱昆田
朝代：清
体裁：七言律诗

四围山色翠相连，积潦成湖远浸天。千尺败堤眠断虹，一丸寒日落荒烟。水夫拄杖争驮客，舟子拿篙横索钱。道路杠梁尽王政，由来迂阔独前贤。
钟圣舆招诸同人泛舟大明湖八首·其一
作者：朱昆田
朝代：清
体裁：七言绝句

芦笋齐抽碧玉簪，柳垂长线水拖蓝。郭中到处通游舫，除却江南便济南。
钟圣舆招诸同人泛舟大明湖八首·其七
作者：朱昆田
朝代：清
体裁：七言绝句

自从边李登坛后，若个诗才迥绝伦。休说迩来名士少，诸君已是济南人。
钟圣舆招诸同人泛舟大明湖八首·其三
作者：朱昆田
朝代：清
体裁：七言绝句

家家湖面筑平堤，界画分明似卦畦。雇得藕夫先放水，一年一换种花泥。
钟圣舆招诸同人泛舟大明湖八首·其二
作者：朱昆田
朝代：清
体裁：七言绝句

三分春色已过二，湖上风光倍可怜。纵使钟郎无酒榼，也须终日恣洄沿。
钟圣舆招诸同人泛舟大明湖八首·其五
作者：朱昆田
朝代：清
体裁：七言绝句

人生笑口剧难开，经岁良游仅此回。一事尚然馀怅望，攲冠不见赵三来。
钟圣舆招诸同人泛舟大明湖八首·其八
作者：朱昆田
朝代：清
体裁：七言绝句

山水齐州信足誇，山多药草水鱼虾。稻田半顷如容买，便借临湖馆作家。
钟圣舆招诸同人泛舟大明湖八首·其六
作者：朱昆田
朝代：清
体裁：七言绝句

李杜遗踪半有无，惟馀历下一亭孤。怪他后辈轻前辈，又作天心水面呼。
钟圣舆招诸同人泛舟大明湖八首·其四
作者：朱昆田
朝代：清
体裁：七言绝句

湖边亭榭总荒凉，惟有韩家竹绕廊。试问主人缘厎事，不安窗子只安墙。
闭门和碧川韵
作者：朱昆田
朝代：清
体裁：七言律诗

六枳为篱裹钓家，一竿閒占白鸥沙。尽容梧下称高士，何必关前犯夜叉。老我鱼舟无一叶，笑他马鬣剪三花。纵经风雨园林静，不似红尘九陌哗。
闰七夕
作者：朱昆田
朝代：清
体裁：七言律诗

又趁秋宵月一弦，停梭摇佩踏凉烟。新愁暗数三千刻，良会难逢十九年。莫管黄杨经厄减，尽教乌鹊把河填。历家七夕如频闰，拚与支机作赠钱。
闰月朔日偶成
作者：朱昆田
朝代：清
体裁：五言律诗

作客偏逢闰，乡心似酒浓。魇多添呓语，金尽驻愁容。室有嗷嗷口，书稀短短封。思忧尚无暇，一任笑乖慵。
阊门
作者：朱昆田
朝代：清
体裁：七言律诗

每到阊门便小留，鸳央多在百花洲。绿窗呢呢闻私语，翠被厌厌恨早秋。叠鼓催人辞好梦，乱虫为客诉离愁。燕吴南北三千里，第一难忘是此楼。
陷湾泉
作者：朱昆田
朝代：清
体裁：七言绝句

陷湾泉畔相逢处，旧事思量巳四年。今日篮舆同过此，青袍如草各凄然。
雏鹦鹉
作者：朱昆田
朝代：清
体裁：七言律诗

慧禽生小已婵娟，好似边鸾画里传。薄薄香唇缘食启，纤纤索趾动人怜。芳林暗妒莺调舌，绮阁偏憎燕比肩。只为聪明绊钤索，羡他野雀性灵全。
雨稼止酒经年冬夜过予以诗劝之
作者：朱昆田
朝代：清
体裁：古风

仪狄一妇人，造酒功则大。伯禹独恶之，是亦圣人过。周公执群饮，沉湎罪斯坐。卫武赋宾筵，但立监史佐。厥后渐踰闲，意态恣沓拖。简著䍦而倒，卓抱瓮而卧。载刘畚锸埋，吐丙车茵涴。于时口号呶，于时足㝿㝾。所以柴桑翁，止酒诗乃作。当其东篱秋，黄金花个个。南山色娟秀，翠压髻婀媠。白衣荷担至，一笑械终破。昔我游五茸，小舟泊江逻。毕子江浒住，邀我洗寒饿。村沽清若空，中有黄蘖剉。大小户不均，一醉混强懦。去冬入国门，河沿卸铃驮。我往子亦来，相遇尘堀堁。春秋换鹒蟀，愁悱拟骚些。饮子子不饮，急归勤夜课。今秋仍不遇，有酒止则那。终年赁僧庐，兀兀守茶磨。酒星安可囚，酒泉岂可唾。不如踞垆头，歌哭荆高和。布囊乏粗钱，尚有裘可货。或贳寻阳昌，或沽访刘堕。一瓻齐得丧，三爵消坎坷。且拚日酕醄，莫惮时诋挫。岁宴吾将行，枥马啮豆莝。逝肯偕我还，买田种黄糯。
雨稼饮二十杯而腹痛竟夕委顿复欲止酒再以诗劝之
作者：朱昆田
朝代：清
体裁：古风

子饮可百觚，兹尽二十钟。方思同旅话，已似垂头龙。呼之瞠不语，耳热面发赨。腰如小锤坠，脑若乱杵舂。隐隐雷鸣肠，汩汩水荡胸。败眠百起倒，气轖神恎㤏。告我继自今，决计仍缄封。毁榼壶卮罍，挨排过穷冬。翻因一沉顿，用博长惺忪。子言未脱口，四座交相哄。一误已不堪，再误毋乃憃。我今为子譬，勿谓言多哝。人生若草木，所贵勤培壅。及时为灌溉，枝叶青玲珑。水泉一以涸，安望花茸茸。酒以涤藏府，洵足媚子容。有湎则观礼，为德岂必凶。耽米汁者佛，作鲭鲊者宗。日月在醉乡，不见皇甫松。嗟子抱渴久，饮伴无留踪。迹来沉忧积，腹有如肝赨。非酒破除之，药石不可攻。中宵起如厕，还坐不复疼。披絮围砖炉，相对多欢悰。檐外风猎猎，城头鼓鼕鼕。重开腊瓮泥，细细倾醇醲。罗列杯小大，楷竹匏髹彤。俄焉寒更杀，远寺撞初钟。辞我出门去，见者讶所从。昔颜枯槁木，今颜生芙蓉。
露筋祠
作者：朱昆田
朝代：清
体裁：七言绝句

水面纷飞豹脚蚊，荒祠寂寂倚湖垠。高舸满载西江女，犹复含羞说露筋。
题三缄斋
作者：朱昆田
朝代：清
体裁：七言绝句

宰相惟堪啖饭耳，此语于臣信有之。刺舌引锥终不戒，始知缄口是良师。
题东川先生读书秋树根图
作者：朱昆田
朝代：清
体裁：古风

秋山骨崚嶒，秋水流浃渫。西风乌桕树，冉冉舞红蝶。境冷人不争，日与空翠接。先生乞假归东湖，清泉白石无处无。由拳自昔读书地，一峰老人曾作图。
题乔无功饷乌图
作者：朱昆田
朝代：清
体裁：古风

白田乌，尾毕逋。舍彼菀，集于枯，辛苦觅食哺其雏。雏生翅膀乾，朝飞暮宿欢相呼。老拳忽遭云隼击，恶口又被林鸮诬。凤凰百鸟王，绝不明区区。拘乌入雕笼，不令饮啄栖江湖。羽毛䙰褷，形影羁孤。沦精雪窖，丧魄烟芜。哑哑雏悲鸣，南飞返故都。衔土垒为坟，口疮血模糊。异哉孝感庭中乌，一日三匝绕垩庐。炊香菰，满盘盂。饷乌乌反哺，见之双泪迸落如圆珠。祝乌父子好相守，罻罗罼罨随地铺。嗟嗟白田乌，良工惨澹写作图，此图画院从来无。
题兰亭祓禊图
作者：朱昆田
朝代：清
体裁：七言绝句

芳草如裀满地铺，一觞一咏尽堪娱。虽无醉本兰亭在，犹喜流传祓禊图。
题写山楼主人墨梅二首·其一
作者：朱昆田
朝代：清
体裁：七言绝句

墨梅旧数杨补之，今看尺幅横一枝。尽删海粟百绝句，写山楼有无声诗。
题写山楼主人墨梅二首·其二
作者：朱昆田
朝代：清
体裁：七言绝句

冷蕊疏枝色斩新，鲍夫人合管夫人。问君妩媚何能尔，莫是罗浮梦后身。
题列子御风图
作者：朱昆田
朝代：清
体裁：七言绝句

珠宫法律胜人间，况有狺狺豹守关。绛阙千寻虽在望，何如拂袖御风还。
题双鬟索句图三首·其一
作者：朱昆田
朝代：清
体裁：七言绝句

端州子石蜀州笺，画里诗人正少年。一曲填成付娘子，不将陈谱入轻弦。
题双鬟索句图三首·其三
作者：朱昆田
朝代：清
体裁：七言绝句

西园玉山两雅集，王顾家姬入画图。花下几时成胜聚，未妨侧帽著狂夫。
题双鬟索句图三首·其二
作者：朱昆田
朝代：清
体裁：七言绝句

一缕茶烟两鬓丝，乌阑红袖忆当时。年来怜我心情减，无复新词与雪儿。
题周燕客别驾所藏画卷
作者：朱昆田
朝代：清
体裁：七言绝句

一生最爱米家山，云在千峰下上间。著我今朝图画里，拖筇顶笠上孱颜。
题四时写生折枝图四首·其一
作者：朱昆田
朝代：清
体裁：七言绝句

嫩蕊繁香烟雾团，黄蜂白蝶绕雕阑。自怜一别三三径，花朵经年画里看。
题四时写生折枝图四首·其三
作者：朱昆田
朝代：清
体裁：七言绝句

折枝丛艳写新图，试看南唐有此无。勾染尽教誇院体，懒匀朱粉再三涂。
题四时写生折枝图四首·其二
作者：朱昆田
朝代：清
体裁：七言绝句

岭外常留倦客居，海花蛮草最愁予。笔头能带江南色，大小三黄也未如。
题四时写生折枝图四首·其四
作者：朱昆田
朝代：清
体裁：七言绝句

小白长红风露零，好呼花匠莳閒庭。何时一缕茶烟外，拗取鲜枝插胆瓶。
题坐花图
作者：朱昆田
朝代：清
体裁：七言绝句

溪上桃花一色开，小船日日恣沿洄。怪君一事真成错，不著棕鞋桐帽来。
题声山仗剑图
作者：朱昆田
朝代：清
体裁：古风

查生读书如破竹，查生饮酒如淋灰。撑肠何止五千卷，空腹一倒三百杯。好色亦如书与酒，空中延想珊瑚钗。圆珠三斛安可得，只凭画史为良媒。罗裙细细衫叶叶，玲珑小髻梳慵来。癣琴一张锦为襆，涩剑一把铜生苔。有时嫣然出秀句，红丝片石生光煤。酒边记曲唤娘子，歌容宛转声徐徊。人生如此足快意，安用九陌冲黄埃。
题夏重表叔抱膝图
作者：朱昆田
朝代：清
体裁：古风

士生各有志，何必慕管乐。今人爱古人，古人何所学。当年南阳翁，时数值昏椓。一为梁父吟，托意在萧邈。岂有王佐姿，甘与霸才较。乃知史传文，往往可评駮。先生我父行，风骨洵秀濯。下马赋清诗，上马横大槊。出门一十年，足迹遍南朔。荆方犯烽燧，蛮府赞帷幄。及归煮海村，苑屋风雨剥。吾乡老画师，张远品尤卓。邀之写成图，粉墨洗垢浊。一老树槎枒，一卷石■确。先生坐其间，麈尾懒不捉。抱膝偶然耳，此意人鲜觉。奈何诗人词，比拟尽乖角。去年来燕市，酒地手重握。春藤阴并坐，秋枣晚同扑。曰归归未遂，枉订归期数。鳦南雁北向，岁岁占候确。知来不知往，乃类长尾鸴。首春誓偕还，驴券巳在搦。庄窠住匪远，门许交剥啄。租田插露苗，钓水背烟㱿。鱼虾午罩汕，芋栗夜煨爆。得酒互招寻，得句互磋琢。斯图须更写，何处访虔岳。
题天女散花图
作者：朱昆田
朝代：清
体裁：七言绝句

尺三汗脚踏红埃，梦里难逢优钵开。我亦年时频示疾，只无天女散花来。
题女郎周禧荷包牡丹扇头三首·其一
作者：朱昆田
朝代：清
体裁：七言绝句

风朝雾夕只缄愁，红泪涓涓滴未休。可惜篱边好颜色，欧家花谱不曾收。
题女郎周禧荷包牡丹扇头三首·其三
作者：朱昆田
朝代：清
体裁：七言绝句

倾城原不在知名，别有风流胜洛京。小院寻春无路到，妒他蝴蝶趁新晴。
题女郎周禧荷包牡丹扇头三首·其二
作者：朱昆田
朝代：清
体裁：七言绝句

袅袅垂垂态最佳，纷纷姚左岂能侪。红珠一索和烟剪，曾上玲珑白玉钗。
题客子吴船醉吟图二首·其一
作者：朱昆田
朝代：清
体裁：七言绝句

瓜皮艇子笋皮篷，小泊菱花白鹭丛。笑杀东华尘土客，鲈鱼一箸弃秋风。
题客子吴船醉吟图二首·其二
作者：朱昆田
朝代：清
体裁：七言绝句

鹦鹉洲前涨绿波，鸳鸯湖畔月明多。夜船吹罢玲珑笛，更欲寻君学棹歌。
题客子茜庄图二首·其一
作者：朱昆田
朝代：清
体裁：五言律诗

草色分裙衩，湖光湿镜奁。白榆飘荚旋，黑蝶趁花黏。伐竹䉔菱港，摊书卷荻帘。杨梅园最近，曾忆漉晶盐。
题客子茜庄图二首·其二
作者：朱昆田
朝代：清
体裁：五言律诗

九派东湖水，层轩一望收。花南沽酒市，灶北卖鱼舟。客馔秋坟鸟，邻租夜碓牛。下洄馀隙地，须为故人谋。
题明妃出塞图
作者：朱昆田
朝代：清
体裁：七言绝句

马上琵琶声最悲，汉宫无复有蛾眉。丹青不是污颜色，为乏金钱买画师。
题林先生听莺图
作者：朱昆田
朝代：清
体裁：七言绝句

授罢群经即把杯，听莺终日坐莓苔。不妨更倩传神笔，画取门生载酒来。
题枫江渔父图二首·其一
作者：朱昆田
朝代：清
体裁：七言绝句

侬巳全家上钓船，一枝斜笛趁凉烟。画图输与先生好，芦白枫丹十月天。
题枫江渔父图二首·其二
作者：朱昆田
朝代：清
体裁：七言绝句

马蹄也怕踏黄埃，䘨�渔衫称意裁。傥欲寻人撶细桨，不妨远唤阿咸来。
题查客罗裙谱
作者：朱昆田
朝代：清
体裁：七言绝句

红丝小砚试烟丸，钿镜朝朝对伯鸾。解道罗裙新谱好，曹家碑背记曾看。
题查田芦塘放鸭图二首·其一
作者：朱昆田
朝代：清
体裁：七言绝句

漾水投波各一群，半湖净绿皱圆纹。谁知烟雨冥濛里，绝胜尘沙涨帽裙。
题查田芦塘放鸭图二首·其二
作者：朱昆田
朝代：清
体裁：七言绝句

朝把竹竽驱鸭去，暮把竹竿阑鸭归。柳阴日午了无事，剪得绿蓑编雨衣。
题梅定九山居图
作者：朱昆田
朝代：清
体裁：七言绝句

白云拦断峰腰路，红叶斜开岭上门。酒一千瓶书万卷，只留老友住山村。
题槎客画扇二首·其一
作者：朱昆田
朝代：清
体裁：七言绝句

满槽春水涨蒲萄，浪阔波肥驾小舠。记得天门山下路，江鱼如雪鲙芦刀。
题槎客画扇二首·其二
作者：朱昆田
朝代：清
体裁：七言绝句

归向渔村作钓徒，湖田几棱足支吾。黏天高浪魂犹悸，愁见江南万里图。
题水墨罗汉卷
作者：朱昆田
朝代：清
体裁：七言绝句

龙眠遗迹总茫然，意态看来似老莲。如此阿罗生面好，拟矾束绢乞君传。
题汪无亢松阴濯足图二首·其一
作者：朱昆田
朝代：清
体裁：七言绝句

文阵雄师锐莫当，交游海里放颠狂。人间无地堪容汝，来试松风六月凉。
题汪无亢松阴濯足图二首·其二
作者：朱昆田
朝代：清
体裁：七言绝句

兄弟平分上下洄，懒寻九陌踏风埃。看君净洗红尘脚，笑入莼鲈小社来。
题汪无已秋林读书图二首·其一
作者：朱昆田
朝代：清
体裁：七言绝句

南船北马廿年馀，头白慵开夹注书。羡尔秋鹰双眼细，不令故纸饱蟫鱼。
题汪无已秋林读书图二首·其二
作者：朱昆田
朝代：清
体裁：七言绝句

粟马纷纷作好官，荒林谁肯小盘桓。读书原是君家事，况值秋枫叶又丹。
题汪朴画
作者：朱昆田
朝代：清
体裁：七言绝句

蔽日梧桐百尺馀，浓阴一片补芭苴。爱他物外多閒日，老屋荒山读道书。
题沈厚馀侍儿索句图
作者：朱昆田
朝代：清
体裁：七言绝句

沈郎秀句近来多，风貌还能敌阮何。他日相逢五亭畔，当筵须唤雪儿歌。
题洋画二绝句·其一
作者：朱昆田
朝代：清
体裁：七言绝句

桦皮盖屋岛中间，水面鸬鹚挂小镮。蔗酒满螺人醉后，蹋歌骑膊竞登山。
题洋画二绝句·其二
作者：朱昆田
朝代：清
体裁：七言绝句

海外山川入画图，笑他泼墨总模糊。笔踪纤细浑如发，宋织看来得似无。
题烟江撒网图
作者：朱昆田
朝代：清
体裁：七言绝句

江树模糊雨欲飞，碧芦根短浪花肥。披图未羡渔郎乐，我亦新从画里归。
题田乐种纸图
作者：朱昆田
朝代：清
体裁：七言绝句

小谢诗篇小令书，绿阴一片闭门居。雨馀叶大斜纹滑，十样蛮笺总不如。
题画二首·其一
作者：朱昆田
朝代：清
体裁：七言绝句

就树当坡缚草亭，泉舂白石响泠泠。斜阳巳闪寒鸦背，冷径从无热客经。
题画二首·其二
作者：朱昆田
朝代：清
体裁：七言绝句

米家画法出新意，黑树浓云辣阘山。毕竟毫端有书卷，文人例不数荆关。
题碧川竹坞摊书图
作者：朱昆田
朝代：清
体裁：七言绝句

习气知君尚未除，竹间犹自昼摊书。谁于十丈红尘里，肯忆江南半亩居。
题禹尚基并头茉莉扇二首·其一
作者：朱昆田
朝代：清
体裁：七言绝句

细细香风入绮栊，柰花并缀玉玲珑。夜凉未伴钗头燕，先络红珠斗帐中。
题禹尚基并头茉莉扇二首·其二
作者：朱昆田
朝代：清
体裁：七言绝句

写生自昔数崔徐，茉莉双头谱未书。解作花枝带风露，禹鸿胪画有谁如。
题秋原放牛卷二首·其一
作者：朱昆田
朝代：清
体裁：七言绝句

觠角常悬一缥壶，花村草市酒堪沽。每思细雨溟濛里，写作骑牛第二图。
题秋原放牛卷二首·其二
作者：朱昆田
朝代：清
体裁：七言绝句

最忆秋田粳稻香，催租吏不到村庄。閒跨乌牸寻邻叟，横笛归来已夕阳。
题竹林书屋册
作者：朱昆田
朝代：清
体裁：古风

竹林屋数间，经岁无客至。中有白发人，能说前朝事。
题纪山秋林抱琴图二首·其一
作者：朱昆田
朝代：清
体裁：七言绝句

秋花锦石晓云凉，犹有残荷水面香。读罢好书还独坐，喜无閒客到湖庄。
题纪山秋林抱琴图二首·其二
作者：朱昆田
朝代：清
体裁：七言绝句

百衲名琴胜响泉，不将瑶轸上朱弦。世人尽属筝琶耳，雅调如何肯浪传。
题耕客行脚图二首·其一
作者：朱昆田
朝代：清
体裁：七言绝句

卯君憔悴坐诗饥，笑著三生片佛衣。烧砚旧曾烦画史，打包又欲问禅扉。
题耕客行脚图二首·其二
作者：朱昆田
朝代：清
体裁：七言绝句

虬枝六尺挂楠瘤，梦里名山恣意游。迟我十年婚嫁毕，去寻庐岳旧园头。
题荷包牡丹
作者：朱昆田
朝代：清
体裁：七言绝句

小包轻缕蹙红罗，一一缄愁贮恨多。篱落自怜颜色好，人间姚左待如何。
题萃桥水榭图
作者：朱昆田
朝代：清
体裁：七言绝句

水槛风棂面面开，好书读罢试茶杯。不须竹下柴门闭，此地从无热客来。
题蔡中允早朝图二首·其一
作者：朱昆田
朝代：清
体裁：七言绝句

红珠帐煖翠衾香，初试温黁豆䓻汤。门外马头风细细，又驮残梦入宫墙。
题蔡中允早朝图二首·其二
作者：朱昆田
朝代：清
体裁：七言绝句

十二铜街漏水催，玲珑髻子挽慵来。自从朵殿簪毫后，无复閒情咏玉台。
题蘅圃担花图二首·其一
作者：朱昆田
朝代：清
体裁：七言绝句

花担春来惯款门，尚留小垡护香根。沉吟欲傍妆楼种，绝胜欧家插画盆。
题蘅圃担花图二首·其二
作者：朱昆田
朝代：清
体裁：七言绝句

剪剪鲜风坼小苞，捉团蝴蝶趁花梢。山居要术如寻得，种树方应手自抄。
题蘅圃西湖雨汎图三首·其一
作者：朱昆田
朝代：清
体裁：七言绝句

自炊荻米煮香菰，船尾长携酒一壶。此乐吴侬频入梦，算来真个负西湖。
题蘅圃西湖雨汎图三首·其三
作者：朱昆田
朝代：清
体裁：七言绝句

花南水北结湖庄，雨过风吹藕叶香。冷境自来归客少，桃浆谁奠水仙王。
题蘅圃西湖雨汎图三首·其二
作者：朱昆田
朝代：清
体裁：七言绝句

梨花村口雨愔愔，袅袅鱼丝一半沉。记取他年支竹伞，宝云横处约相寻。
题贾黄州百石图四十韵
作者：朱昆田
朝代：清
体裁：古风

古来画石者，但取传形模。皴法只数家，彼此相描摹。往往落窠臼，西抹还东涂。谁能出新意，卓卓超恒区。雪堂太守贤，治行冠楚都。大薤拔一本，清水盛一盂。铃斋寂无事，嗜古忘百须。周遭攒竹树，左右罗弦壶。书盈邺侯架，画满将军厨。花开砚头瓶，香炙戟耳炉。乃于一岁中，写作百石图。非惟状貌异，兼之肌理殊。墨为阴阳炭，笔作造化枢。有时舍笔墨，其法绝代无。或木皮草根，或竹叶花须。或丝枲果窳，兴到随所需。经营出惨澹，变化成须臾。人工夺天巧，迟速自不拘。庚庚骇神助，磊磊疑鬼输。有若熊豹踞，有若猿狙跔。有若牛奋角，有若羊垂胡。有若凤回咮，有若龙伸躯。有若睡鸂鶒，有若翥鹧鸪。有若蹲愁鸱，有若栖寒乌。有若芝菌顶，有若芙蓉趺。有若折竹节，有若枯松株。有若瘿在柳，有若瘤生榆。有若瓜瓠悬，有若花蕊敷。有若飘飘云，有若累累珠。有若佛髻撑，有若仙鬟扶。有若雷斧劈，有若神刀屠。有若女娲炼，有若秦皇驱。有若防风骭，有若王莽颅。种种秀可爱，一一怪自娱。往者玉局翁，醉后画石粗。一拳兀茧�，旁有竹木枯。为贻贫处士，索价高金瑜。试以百相较，今贾胜昔苏。比闻装作册，且复名其庐。乃知廉吏心，断不为钱愚。
题赵子固水仙
作者：朱昆田
朝代：清
体裁：七言绝句

西堂时展玉丫叉，冰雪人看冰雪花。好似梦回人醒后，灯昏留影在窗纱。
题郎与贤多丽图五首·其一
作者：朱昆田
朝代：清
体裁：七言绝句

文人武士载连车，把笔弯弓尽不如。战罢铁衣才卸却，又铺匹练草军书。
题郎与贤多丽图五首·其三
作者：朱昆田
朝代：清
体裁：七言绝句

漫说佳人绝世无，绕身一一是名姝。更看意气粗豪甚，满耳金镮立固姑。
题郎与贤多丽图五首·其二
作者：朱昆田
朝代：清
体裁：七言绝句

一榻横眠不据鞍，腰间革带十围宽。疑君面有封侯骨，拂袖如何便去官。
题郎与贤多丽图五首·其五
作者：朱昆田
朝代：清
体裁：七言绝句

钟乳金钗兴未忘，温柔乡胜白云乡。人生乐事无如此，不羡朝靴趁晓霜。
题郎与贤多丽图五首·其四
作者：朱昆田
朝代：清
体裁：七言绝句

我见犹怜未可期，别装金屋贮蛾眉。牛车麈尾须更样，莫似王郎见事迟。
题金圣叹诗笺
作者：朱昆田
朝代：清
体裁：五言绝句

锻冷嵇中散，须亡谢客儿。一笺遗墨在，肠断是朱丝。
题鉴微上人折枝蔬果
作者：朱昆田
朝代：清
体裁：七言绝句

老圃三蔬钱舜举，豳风七月马和之。未如释子弥天秀，淡著铅黄写折枝。
题钱舜举春郊醉社图
作者：朱昆田
朝代：清
体裁：古风

坎坎鼓，蹲蹲舞。祈秋成，祀田祖。田祖醉，彻酒脯。速翁媪，将稚乳。相挽搂，来田头。草为茵，花为筹。酌大瓢，纷劝酬。日未落，饮不休。或皤腹，或睅目。或拍手，或顿足。或招或携或追逐，或号或呶或趜趗。葫芦颈长盛馀酒，茨菇叶香裹馀肉。但愿一岁中，三十六雨，七十二风，蝗虫入土一千尺。水旱不作，村村丰麦，两岐禾九穗。桑无附枝，瓜并蒂秋，蠲租夏放税。安眠不闻吏打门，家家尽作膨脝计。牲如山，酒如蔗，更率粗钱作秋社。
题陆平仲小照二首·其一
作者：朱昆田
朝代：清
体裁：七言绝句

弟兄共住三间屋，家业惟存一笥书。莫怪衣冠皆古样，只因牛马半襟裾。
题陆平仲小照二首·其二
作者：朱昆田
朝代：清
体裁：七言绝句

趋时不作繁华梦，避俗常携冰雪文。试看如瓜有仙骨，清斋好事玉晨君。
题陈书厓纳凉图
作者：朱昆田
朝代：清
体裁：七言绝句

杜甫南邻也姓朱，柴门月夜每招呼。新来归作诗人伴，消暑墙头过酒壶。
题雪中山茶画扇
作者：朱昆田
朝代：清
体裁：七言绝句

凌冬百卉尽飘零，开处常愁素雪停。最好温黁乳炉畔，一枝红插砚头瓶。
题雪夜问酒图二首·其一
作者：朱昆田
朝代：清
体裁：七言绝句

从古诗人多爱雪，只于冷境托閒情。前村已熟苑柴酒，肯向笙歌闹处行。
题雪夜问酒图二首·其二
作者：朱昆田
朝代：清
体裁：七言绝句

我居村北子村南，来往篱根小径三。诚脱银貂多换酒，老梅花厎恣同酣。
题青沟朴上人小影三首·其一
作者：朱昆田
朝代：清
体裁：七言绝句

千林红绽三光杏，十里青排五粒松。他日相寻半山路，画图约略记云峰。
题青沟朴上人小影三首·其三
作者：朱昆田
朝代：清
体裁：七言绝句

蓟北埃风日日吹，沙尘黄不到山茨。分明欢喜阿罗汉，传写龙眠李伯时。
题青沟朴上人小影三首·其二
作者：朱昆田
朝代：清
体裁：七言绝句

山厨夜火蒸黄独，野菜春风长豆苗。间倚长松无一事，静看日影过溪桥。
食嘉鱼和涧芳
作者：朱昆田
朝代：清
体裁：七言绝句

蛮村已熟桃花米，官舍初尝石乳鱼。湘峡往来经两月，始添一则岭南书。
食鲜鳆鱼
作者：朱昆田
朝代：清
体裁：古风

东海物惟错，㱿属尤繁衍。鳆虽名为鱼，实则㱿之选。稗贩走四方，累累长绳缳。南烹荐柯肉，鲜者难致远。传闻隆冬时，蓬莱水清浅。海户醉入海，利刃产崖癣。刺之一不中，帖石难再揃。非若蛣螺辈，沙面手可撚。朅从马上来，腥风吹一剪。似蛤讶乍分，比蚌笑更扁。中含岛中沙，上带石上藓。杂杂排空星，有若巧匠碾。连筐付官厨，清泉为漱洗。沸汤脱其肉，轻刀去其皽。风味胜车螯，何况蛤与蚬。吴侬初得尝，不复计沉湎。昔人有嗜好，往往见前典。惜哉烟海珍，曾为两雄辇。我欲易其名，夙耻快一哂。竟呼石决明，收罗入诗卷。
食鲤鱼
作者：朱昆田
朝代：清
体裁：古风

水南老杨飞白花，水北弱柳垂鬖髿。风吹水面作萍子，下有水族纷如麻。螺虾琐细不足数，弃之无异池边沙。盘针擘粒下长线，小鱼出水何纷挐。老鱼狡猾不受钓，摇深舞阔谁能遮。临渊羡之亦已久，每思手挺风中叉。朝来第一指忽动，起听池上声喧哗。老鱼摆子恣跳跃，岂知失水眠枯槎。蛮童拾之贯以柳，尚看巨口开呀呀。锦麟由来三十六，当场一道曾无差。饔子受鱼挥雪刃，蜀姜吴豉还教加。银丁小簇饤柳菌，玉箸寸断添蒲芽。更令开瓶泻罗酒，七双竹梜柈中叉。赤鲤于鱼本凡品，诗人入咏同鲿鲨。吴侬半载住北地，遂觉此味真堪誇。堂上主宾正欢噱，水中鳣鲔应咨嗟。
食鲥鱼和止渊韵
作者：朱昆田
朝代：清
体裁：古风

葡萄绿涨圌山曲，鲥鱼脱网新蒲束。罟师雪浪煮霜鳞，夜傍山根然老竹。余昔北游出京口，鸭觜吴船江上宿。铜钱一把买一尾，入馔俄惊挂帆促。自从作客舜子郡，日听清泉漱鸣玉。泉中有鱼可钓罩，鲂鲤纷纷总粗俗。岂如俊味来江乡，小糁吴糟红蔌蔌。登柈正值细菜新，鸣瓮况当春酒熟。烹时方法按食经，醉后纠弹罢觥录。回思前事倏二载，客边不觉双丸速。年来妄念汰已尽，此生一饱万事足。夜阑改席张明灯，哀丝豪竹声相逐。但令磊落倒长瓶，何必云霄誇一蹙。中丞爱客兴未已，尽出青州从事六。雪面更蒸乳鹿尾，冰瓷复削花猪肉。香山妙语不可刊，所恨饱来无两腹。
饮心在斋分得花字
作者：朱昆田
朝代：清
体裁：七言律诗

每嗟相见似团沙，卯饮浑忘到日斜。未肯逢人输酒户，不愁受病在脾家。倚声欲和短长句，乞画定须凹凸花。西郭还扶残醉去，迎神队里逐钿车。
首春同逋客止渊陪丹徒公晚坐珍珠泉上二首·其一
作者：朱昆田
朝代：清
体裁：七言律诗

閒随杖屦过棕亭，雨后看山分外青。隙地栽花烦画手，荒畦锄菜课园丁。撇尝欲试罗家酒，煎点教依楚客经。莎坐苔行谈转剧，一双蝙蝠扑窗棂。
首春同逋客止渊陪丹徒公晚坐珍珠泉上二首·其二
作者：朱昆田
朝代：清
体裁：七言律诗

红香片片逐晴绵，绿树阴阴四月天。燕子低斜风力峭，鱼儿拨刺水痕圆。已令巧匠装轻舫，况有吴童辊蜀弦。门外七桥烟景阔，不妨乘兴一洄沿。
马当山阻风
作者：朱昆田
朝代：清
体裁：古风

马当天下称至险，客子未到魂先怖。江山好处心又爱，亟问柁师头屡顾。前时溯流夜过此，及至回看但烟雾。身虽脱险心未惬，千里犹然寄遐慕。我今西归岁将尽，雨雪纷纷气寒冱。轻舠傍晚发湖口，疾如有约渴欲赴。小姑朝来髻鬟耸，镜里盈盈半身露。片帆已掠宫亭祠，岂意东风忽狂骛。退飞十里宛似鹢，始遇浅沙抛碇住。篷攲桨折绳索断，瓶倒甑翻童仆仆。因思死生在呼吸，悔不先时买缳瓠。冲湾泼岸浪汹汹，直至三朝复三暮。船船缚急等连鸡，安得倏焉同脱兔。湖神有婢曰如硕，解使风分令客渡。同行劝我作诗乞，我纵有诗终不吐。自从子安食言后，文士定为神所怒。酸寒句子何足取，岂肯欣然遣妖嫭。西江大估舟十丈，笑拥高资泊江步。磔鸡酾酒响斯答，绝胜微吟达诚素。须臾风顺船尽开，月明直下江南路。
鱼梁晚望
作者：朱昆田
朝代：清
体裁：七言绝句

风卷浓云送雨还，阴崖豚栅已先关。行人歇马鱼梁店，斜日尚留山外山。
鲁松江饷鲥鱼
作者：朱昆田
朝代：清
体裁：七言律诗

杨花落后到江乡，脱网鲥鱼白似霜。马上裹冰初入贡，雨中穿柳忽分将。行厨亦解和鳞煮，缓带先拚恣意尝。太守新来招一户，官斋直欲醉千场。
冬猎篇
作者：朱昌祚
朝代：清

晓霜光里寒凝木，牙旗闪闪前山麓。锦臂雕弓美少年，半醉流霞红映目。朔云惨惨风䬟䬟，呵指敲冰饮紫骝。盘马弯弓好身手，壮气真欲拿蛟虬。前有啼狨后猛虎，从容一发千钧弩。叠双命中不单杀，毛旋如风血作雨。或击或刺或空拳，健儿有鹿鹿满肩。草中狐兔敢窃发，宋鹊突起韩卢前。传箭罢围先数获，谁往南山射雪额。碗酒光摇玛瑙红，当筵又舞神亭戟。
桂山堂为平湖陆侍御作
作者：朱昌祚
朝代：清

清溪曲曲森丛桂，山人寄迹非忘世。得归盘谷且逍遥，似到淮南成小憩。立朝面冷如生铁，百炼之钢不可折。对仗令人心胆寒，归田同我头颅雪。我来正值落花时，红英片片浮春卮。秋色桂林应更好，山中猿鹤毋相疑。
严缁生孝廉招余及张海门鹿仙金稚谷三编修萍矼农部小集祝坡公生日
作者：朱昌颐
朝代：清

半世迍邅百世师，每因岳降动遐思。君王自有怜才日，宰相偏多误国时。千古盛名身后享，一场春梦老来知。依然月白风清夜，独鹤南飞奏曲时。
度岭谒张曲江祠
作者：朱昌颐
朝代：清

峻岭隔中外，终古青濛濛。一线辟鸟道，千峰开蚕丛。当年经营始，云是曲江公。想借五丁力，斧凿劳神工。我来九秋杪，揽胜心无穷。新篁日映碧，老树霜霏红。憩舆瞻庙貌，肃拜神明通。公昔辅唐室，誓不开边戎。玉环既献媚，金鉴徒怀忠。坐令白羽扇，零落凉飙中。猪龙扰燕洛，幸蜀何匆匆。中道虽悔悟，牲牢孰明衷。徒留此孔路，涉险忘崇隆。古人一举手，万世赖其功。至今梅花发，处处怀清风。
赠婢联
作者：朱昌颐
朝代：清
体裁：联

一心只念波罗蜜；三祝难忘福寿男。